Ilazki Gainza: "Helduok txipa aldatu behar dugu haurrek jostailuei erabilera sexista ez emateko" - Arrosa\nOraindik ez, baina hilabete barru edo hasiko dira haurrak Olentzerori oparia eskatzeko liburuxka hartu eta nahi duten hura hatzez adierazten edo arkatzez borobiltzen. Aldizkarietako argazkiei erreparatuko diete, eta ikusiko dituzte mutikoak abenturazko pertsonaiekin jolasean, baloiarekin, edo gazteluak eraikitzen; neskatoak, berriz, sukaldetxoan, umeak zaintzen, edo panpinekin agertuko dira. Haurrik txikienak ere, identifika dezake bere burua liburuxkan agertzen diren beste umeekin. Zer egin bereizketa horri buelta emateko? Zer egin haurrek halako filtrorik gabe gustuko oparia eska dezaten bermatzeko? Gako posibleak ekartze aldera, Kala komunikazio parekideko Ilazki Gainza batu da gaurko komunikazioaren tartera.\nPosted in ZebrabideaTagged #arrosa #bereizketa #estereotipo #guraso #haur #ilazki gainza #jostailu #kalaka #komunikazio #olentzero #opari #parekide #portada #publizitate #sexista #urdina\nIbai Fresnedo: "Edozein egoera deserosori aurre egiteko determinazioa da ausardia"


Endika Donnay eta Leire Fernandez irabazle, parte-hartzerik altuena izan duen gaueko Tafyd krosean - Arrasate - Goiena.eus\nEndika Donnay eta Leire Fernandez irabazle, parte-hartzerik altuena izan duen gaueko Tafyd krosean\nJokin Bereziartua Lizarazu 2014-10-18 11:12\nGaueko Tafyd krosaren irteera.\nArizmendi Ikastolak antolatuta, gaueko Tafyd krosaren seigarren edizioa egin zen atzo Arrasaten. 91 korrikalarik hartu zuten parte, orain arteko parte-hartzerik altuena lortuz. Endika Donnay arrasatearra –errekorra ondu zuen– eta Leire Fernandez errenteriarra izan ziren azkarrenak. Sailkapena albiste barruan. [ARGAZKIAK]\nEndika Donnay sasoi ezin hobean dago eta atzokoan hasieratik utzi zuen garbi berea izango zela lasterketa. Tafyd kroseko errekorra hautsi zuen ibilbideko 5,7 kilometroak 16 minutu eta 31 segundotan eginda. Sekulako erritmoa jarri zuen hasieratik; kilometro bakoitza egiteko hiru minutu baino gutxiago behar izan zuen. Iazko irabazle Unai Hernandezi (17:06) minutu erdi baino gehiago sartu zion atleta arrasatearrak: "Banekien esprintean Unai azkarragoa dela eta horregatik erritmo azkarra jarri dut hasieratik", adierazi zuen Donnayk.\nEmakume gehiago, baina gutxi oraindik\nEmakumezkoetan Errenteriatik etorritako Leire Fernandez (19:43) izan zen nagusi, bigarren sailkatu zen Kristina Ruizi hiru minutu baino gehiago sartu zizkion (22:47). Emakumeen parte-hartzeak gora egin du, baina oraindik asko dago hobetzeko. Izan ere, 91 korrikalarietatik 13 izan ziren emakumezkoak.


Bihar, baserriko labeldun txerriaren pintxoak eta sagardoa, eta galleta tailerra, Urola Gustagarri estreinatzeko\nBerriak Bihar, baserriko labeldun txerriaren pintxoak eta sagardoa, eta galleta tailerra, Urola Gustagarri estreinatzeko\n2014/10/24, Ostirala - 08:29\nAbian da Urola Gustagarriren bigarren edizioa, eta oraingoan, gainera Azkoitian izango du estreinaldia: bihar (larunbata) eguerdian baserriko Labeldun txerriaren pintxoak eta sagardoa egongo dira dastatzeko plazan, eta 11:00etatik aurrera haurrentzat galleta tailerra, Kontzejupetan. Etzi, berriz, Azpeitiko Añota sagardotegian Sagastitik Kupelera bisita gidatua egingo dute, sagardoaren elaborazio prozesu guztia erakusteko (Info eta erreserbak 943 812092.). Izan ere, bigarren edizio honetan landuko diren produktuak Baserriko labeldun txerria eta Errezil sagarra izango dira, eta horien bueltan egingo dira ekitaldi guztiak. Asteburuko bi ekimen horiez gain, gaur hasi eta abenduaren 8ra arte, bailarako ekoizleek hornituta eskualdeko hamar jatetxek bi produktu horietan oinarritutako menuak eskainiko dituzte, Honakoak dira jatetxeak Joseba eta Laja Azkoitian, Jai Alai, Kiruri, Larrañaga, Mikel Uria eta Sagasti Zahar Azpeitian, Beizamako Ostatu Zaharra Beizaman, Letea Errezilen, eta Aranburu Aizarna - Zestoan. Hemen duzue eskuorria informazio osoarekin.\nHelburua argia da: bertako produktuak balorean jarriz eta bertako sukaldariek trebetasun handiz prestaturiko menuen bidez, baserri eta ekoizpen guneetara bisita gidatu bereziak eginez eta "ekitaldi gastronomiko" berritzaileak data konkretu batzuen barruan antolatuz, aisialdi eta turismorako eskaintza hobetzea, lehendik eskualdeak duen eskaintza turistiko oparoaren osagarri. Ekimen honetan bailarako lehen eta hirugarren sektoreko hainbat eragilek, Urkomek eta bailarako Udalek hartzen dute parte, eta urte honen hasieran jarri zen martxan, bertakoa balorean jarrita turismo eskaintza hobetzeko.


Cristina Rota eta Diego Fernando Bottoren alaba da, eta Juan Diego Botto eta Nur Al Leviren arreba, horiek ere aktoreak.\nAmak interpretazio-eskola bat ireki zuen Madrilen, ondoren irekiko zen Sortzaile Berrien Zentroaren hazia. Bertatik igaro dira Espainiako aktore eta aktoresa onenetako batzuk. Giro artistikoan hazi zenez, aktoresa ibilbidea oso gazte zela abiatu zuen.\nZineman, Vicente Aranda, Montxo Armendariz edo Kevin Reynolds izan ditu zuzendari modura. Bere paper ezagunenetako bat David Truebaren Soldados de Salamina izenekoan interpretatzen lortu zuen, 2003. urtean.\n2009an nazioartera egin zuen jauzi, Donald Petrieren Mi vida en ruinas filmarekin Richard Dreyfussekin batera. Horrek ireki zizkion ateak etorkizunean Ingalaterran nahiz Estatu Batuetan lan egiteko. Azken urteotan ekoizpen nazional zein nazioartekoak uztartu ditu. Horien artean hauek nabarmendu ditzakegu: “Risen”, Joseph Fiennesekin batera Kevin Reynoldsen zuzendaritzapean; Mad Dogs ekoizpen ingelesa John Simm eta Philllip Glennisterrekin batera, non aktoresa bakarra izan baitzen Ben Chaplinekin batera, “Mad Dogs” remake estatubatuarrean pertsonaia errepikatu zuena; era berean, “Good Behavior” izeneko telesaioan parte hartu du TNT katerako Michelle Dockeryrekin batera; Espainian, Joaquin Mazonek zuzendutako “Cuerpo de Elite” izenekoan ikusi ahal izan dugu, edo “Cuentame” izeneko saioan, bere azken lanetako bat osatzen.


Eguneratu zure sistema edo instalatu segurtasun zertifikatu berria hemendik\nCookie propioak eta hirugarrenenak erabiltzen ditugu zure irisgarritasuna hobetzeko, zure nabigazioa pertsonalizatu eta aztertzeko eta eta publizitatea eta zure interesetan oinarritutako iragarkiak erakusteko. Webgunean nabigatzen jarraitzen baduzu, onartu egiten dituzula joko dugu.\nInformazio gehiago Cookieen gaineko politikan.\nZure nabigatzaileak ez ditu web orrialde honek dituen funtzionaltasun guztiak onartzen. Informazio gehiago\n"Bada beste modu bat" Bloga\nSarrera Online Bankades\nErabiltzailea / NAN / AIZ\nEremu hau bete\nGakoa ahaztu dut edo sarbidea blokeatuta daukat\nOraindik ez dituzu eskuratu online jarduteko gakoak?\nJaso SMS bat Banka Mugikorrean sartzeko edo APP-a deskargatzeko.\nHasiera Negozioak eta Profesionalak Aseguruak Ezintasun iraunkorra\nAutonomo baten bizitzako hainbat egoerak eskatzen dute arreta berezia, baita aholkularitza ona ere ustekabeen aurrean estaldura emango dizun aseguru bat kontratatzeko garaian.\nAldi baterako ezintasunagatiko prestazioaren epe maximoa alta hartu gabe amaitzen badu edo behin betikoa izan daitekeen lanerako ezintasun egoeran badago, langileak ezintasun iraunkorra hautatu ahal izango du. Hona hemen ezintasun iraunkorraren modalitate desberdinen laburpena:\nPartziala: langileak bere lanbidea normal egiteko % 33ko edo gehiagoko desgaitasuna izan arren, desgaitasunak lanbideak berezkoak dituen funtsezko lanak egitea ahalbidetzen dionean sortzen den egoera da.\nOsoa: lanbideak berezkoak dituen funtsezko lan guztiak egiteko desgaitzen duena da, baina ez da bateraezina beste mota bateko lan bat egitearekin.\nAbsolutua: edozein motatako lana egiteko desgaitzen du. Biziarteko prestazioaren zenbatekoa oinarri arautzailearen % 100ekoa da.\nBaliaezintasun handia: bizitzeko oinarrizko egintzak egiteko beste pertsona baten laguntza behar duen langilearen egoera da. Prestazioaren zenbatekoa oinarri arautzailearen % 150ekoa da (oinarri arautzailearen % 100 gehi % 50 gehigarria hirugarren pertsona bat behar izateagatik).\nEgoera hauetan gomendatzen dizugu, besteak beste, bizitza-asegurua kontratatzea, zerbait gertatzen bazaizu enpresaren jarraipena eta zure negozioaren eta zure familiaren egonkortasun ekonomikoa bermatuko baititu. Eta bizitza-aseguru baten abantailak:\nZerga-abantailak: kontratatutako kapitala (hiltzen bazara zure onuradunek jasoko dutena) zure zuzeneko senideek jasotzen badute, ez dute zerga-deskonturik izango, Euskal Autonomia Erkidegoko jaraunspenen zerga dela-eta.\nEnbargaezina: aseguratutako kapitalak ez die erantzungo aseguratuak hiltzean zituen zorrei.\nMalgua: aseguratutako kapitalak edozein unetan egokitu ahal izango dituzu, hau da, kontratatutako bizitza-asegurua zure bizitzan zehar izango dituzun babes-premia desberdinetara egokitzeko aukera izango duzu, poliza berriak kontratatu behar izan gabe.\nEstalduren zabaltasuna: ez dut nire heriotza bakarrik estaltzen, baliaezintasun handia, ezintasun absolutua eta osoa estaltzen dituen kapitala ere kontrata baitezaket… baita beste estaldura gehigarri batzuk ere, hala nola ospitaleratzeagatiko sorospena, baita gaixotasun larriak ere.\nGizarte Segurantzaren osagarriak: nire bizitza-aseguruan kontratatzea erabakitako edozein kontingentzia jasaten badut, bizitza-aseguruaren kapitalak Gizarte Segurantzaren ordainketaren ondorioak arinduko ditu, azken horrek ordaintzen duen kapitala gehienetan ez baita nahikoa izaten gertaeraren ondorioei kaudimenez aurre egiteko, bai irabazten nuena baino gutxiago kotizatzen nuelako, bai ondorioak larriak direlako, edo bi arrazoiengatik.\nGobernu korporatiboa eta ordainketa politika\nZoru klausulei buruzko argibideak\n19/2018 Errege Lege dekretua, ordainketa-zerbitzuei buruzkoa\nKontsumitzaileek Europan ordainketak egiterakoan dituzten eskubideei buruzko liburuxka\nAPIen informazioa- zehaztapen teknikoak\nLan egin LABORAL Kutxan\n© Laboral Kutxa 2022\nZure nabigatzailearen bertsioa ez da bateragarria. Baliteke zenbait ezaugarrik behar bezala ez funtzionatzea. Nabigatzaile modernoago bat erabiltzea gomendatzen da.


Ezinduentzako aparkaleku eta sarrera guneak egongo dira estadio bakoitzean? – UEFA EURO 2020™\nEntzunezko deskribapen-komentario zerbitzurik eskainiko zaie ikusmen urria duten edo itsuak diren jarraitzaileei?\nEzinduentzako aparkaleku eta sarrera guneak egongo dira estadio bakoitzean?\nEskuragarri daude sarrerak laguntzaileentzat?\nZer da sarbide errazeko eserleku bat?\nZer da gurpil-aulkidunentzako sarrera bat?\nZer froga eskatzen da ezinduentzako sarrerak eskatzeko?\nEzindutako ikusleentzako sarrerak eskuragarri daude?\n13 de junio de 2019 10:11\nEzinduentzako sarrerak eskatzerakoan, aparkaleku-baimen bat behar duzun jakinarazi ahalko duzu. Aparkaleku-baimenak txapelketa gerturatzen denean esleituko dira eta eskatzaileei honen inguruan jakinaraziko zaie. Aparkaleku-baimen kopuru mugatua dagoenez erabilgarri, bat eskatuz gero ere, eskuragarritasuna ez da bermatzen.\nEzinduentzako sarrera eta irteera guneak erabilgarri egongo dira estadio bakoitzean, mugatutako ezinduentzako aparkaleku kopuru batekin batera. Posible denean, aparkaleku-baimenak igorriko dira ezindutako sarrerekin batera. Kontuan izan ez dela posible izango sarrera-gune eta aparkalekuetara sartzea ezindutako aparkaleku baimenik eta partiden sarrerarik gabe.\nEzinduentzako sarbideak eskuragarri egongo dira estadio bakoitzean, nazioarteko seinaleztapen argiarekin sarrera, zerbitzu irisgarri eta sarbide errazeko eserlekuen kokapenak adieraziz. Ezinduentzako sarrerekin batera informazio garrantzitsua emango da eta EURO2020.com webgunean argitaratuko da.\nBadago aparkalekurik estadioan? Non lortu ditzaket aparkalekuko txartelak?\nEuskara Azərbaycan Dansk Deutsch English (US) Español Français Magyar Italiano Nederlands Română Русский


20. Donostia Hiria belaontzi estropada jokatuko da asteburuan - Irutxuloko Hitza : Irutxuloko Hitza\n20. Donostia Hiria belaontzi estropada jokatuko da asteburuan\n20. Donostia Hiria belaontzi estropadaren aurkezpena. (Argazkia: Donostia Hiria estropada)\nBi hamarkada bete ditu Nazioarteko Donostia Hiria belaontzi estropadak. Asteburuan jokatuko da 20. urtez Donostiako Vicente Munilla nabigatzailearen sendiak bere omenez antolatutako estropada. Donostiako Udalaren eta Gipuzkoako Foru Aldundiaren laguntza jasotzen du probak eta Kantauriko mota honetako estropadarik garrantzitsuenetakoa da.\nAurten ere 40 itsasontzitik gora lehiatuko dira, bi egunez, Kantauriko uretan. Nagusiki IRC eta Osiris motako ontziak arituko dira baina larunbatean EKP motakoak ere arituko direla aurreratu dute. Donostiako, Hondarribiko eta Hendaiako uretan jokatuko dira etapak. Larunbatean izango da lehen irteera eta Hondarribitik Donostiarainokoa egin beharko dute parte hartzaileek. Ondoren, lehen etaparen sari-banaketa ekitaldia egingo dute Miramar Jauregian. Igandeko etapa, aldiz, Kontxako badian jokatuko da. Sari-banaketa orokorra Donostiako Klub Nautikoan izango da, 17:00etan.


Barroko Aireko azken kontzertua, igandean - ORDIZIAKO UDALA\nBarroko Aireko azken kontzertua, igandean\nOrdiziako Udalak eta Gipuzkoako Foru Aldundiak antolatuta, Barroko Aire zikloari amaiera emango zaio igande honetan. Aquam Lauda, ahots zurien abesbatzak, kontzertua emango du, Javier Busto zuzendariaren gidaritzapean, 18:30ean.\nPrograman Tomas Luis de Victoria-ren moteteak, Monteverdi-ren kantak eta bukatzeko Gregorio Allegri-ren Misererea kantak aurkitu daitezke, inoiz idatzi ez den pieza koral ederrenetariko bat. Aquam Lauda taldea 2014an sortu zen, emakume abesbatzentzat sortutako musika zabaltzeko asmoarekin. Koruak programa eklektikoekin lan egiten du, eta bere asmo nagusia entzuleengana iristea eta bere abeslarien ahotsekin zirrarak berpiztea da.\nBere obra koralak Euskal Herria, Alemania, AEB, Frantzia, Japonia eta Britainia Handian argitaratzen dira.\nOrdizian eskainiko duten programa ondo bereizitako hiru partetan banatuko da. Lehenean, Tomás Luis de Victoria-ren musika zoragarria eskainiko dute, Aste Santuko lau errespontsuak eta jaunartzerako motete bat. Bigarren blokean Claudio Monteverdi-ren LAU CANZONETTE interpretatuko dute, lau lanetan maitasuna eta maitasun-ezagatik mina agerian dago, musikaren historiako konpositoreen arteko oso ohiko gaia eta garai barroko honetako era oso berezian erabilia.\nEta kontzertuari amaiera emateko Gregorio Allegri-ren lan batekin bukatuko dute, XVII. mendean Urbano VIII. Aita Santuaren pontifikatuan zeharreko idatzita, MISERERE MEI DEUS, zeinetako Bustok berak seinalatzen du: “Ez dugu ezagutzen ahots berdineko koruarentzako lan honetako bertsiorik eta hura transkribatzea eta hainbeste musika-edertasunez gozatzea atrebentzia izan dugu”, beraz estreinaldiko egokitzapenaren aurrean aurkitzen gara..\nAmaiera bikaina XXXIV. Barroko Aire ediziorako, igande honetan, Ordiziako Eliz Parrokian arratsaldeko 18:30ean.


Mixel Thikoipe idazle, kantari, euskaltzale eta sindikalista amikuztarra zendu da | Berria.eus\nKultura Mixel Thikoipe idazle, kantari, euskaltzale eta sindikalista amikuztarra zendu da\nMixel Thikoipe idazle, kantari, euskaltzale eta sindikalista amikuztarra zendu da\n69 urterekin zendu da, gaur. Liburu bat baino gehiago zituen idatziak Amendüzeko (Nafarroa Beherea) idazleak.\n2017-07-19 / Iñaki Etxeleku\nMixel Thikoipe pausatu da asteazken honetan, 69 urtetan. Kantari eta idazle gisa ezaguna zen Thikoipe. Sortzez Amendüzekoa zen, eta Maiatz argitaletxearekin liburuak plazaratu zituen Amikuzeko euskara ederrean: Hotz bero (2007), Gorrail azeria (2008), Jin bezala (2009). Hotz bero argitaratu zuenean, honela idatzi zuen Xan Aire BERRIAko kazetariak: "Idazle gaztea, baina biziaz dakien gizona, lanak eta urteek zizelkaturik, berriki erretretan sartua. Isilka bezala idazten zituen bere istorioak Mixel Thikoipek. Eta bizi-lagunari herabeki erakusten". Bere haurtzaroa markatu zuen Le Roman de Renard liburua lehen aldiz osoki euskaratu zuen: Gorrail azeria.\nKantari eta musikaria ere bazen; bereziki, Jojo eta Bernadette Bordagarairekin osatu Pil-Pil taldean ari izana zen azken urte hauetan, eta, lehenago, Xorrotxak taldearekin. Hura zendu arte, Alixandre Bordagarai —Bernadette eta Jojoren aita— izan zuen kantari lagun.\nSindikalismoan engaiatua zen, halaber, eta langile borroka anitzetan parte hartu du.


Dirulaguntzok bereziki dira langabezian eta bazterkeria-arriskuan dauden pertsonen artean autoenplegua eta enpresak sortzea sustatzeko. Bizkaia 2012 - Euskadi.eus\nDirulaguntzok bereziki dira langabezian eta bazterkeria-arriskuan dauden pertsonen artean autoenplegua eta enpresak sortzea sustatzeko. Bizkaia 2012\nDekretu honetan jasotako laguntzen xedea da langabezian dauden edo gizarte-bazterkeriako arrisku-egoeran dauden pertsona sustatzaileek sustatutako enpresa-proiektuak sortzeko eta abian jartzeko laguntza ematea, honako hauen bidez:\n Negozio-plana egiteko aholkularitza.\n Aipatutako aholkularitzaren bidez sortutako enpresa txikiak merkaturatzeko fasean laguntza ematea, baldin eta honako betekizun hauek betetzen badituzte: sozietatearen egoitza eta zerga-egoitza Bizkaian izatea eta, gehienez, 10 langileko plantilla izatea.\n2204/2012 FORU AGINDUA, 2012ko apirilaren 25ekoa (BAO Zk. 82/2012)Ekonomia Sustatzeko Sailaren 2204/2012 FORU AGINDUA, 2012ko apirilaren 25ekoa. Honen bidez, apirilaren 24ko 89/2012 Foru Dekretuaren I. tituluaren 1. atalean (empresa proiektuak sortzeko eta abian jartzeko aholkularitzaren arloko jarduerak) jasotzen diren laguntzen deialdia arautzen da. 2012ko apirilaren 24ko 89/2012 Foru Dekretuaren bidez, diru-laguntzok bereziki langabezian eta bazterkeria- arriskuan dauden pertsonen autoenplegua eta pertsona horiek enpresak sortzea sustatzeko diru-laguntzak emateko oinarri arautzaileak ezartzen dira.\n89/2012 FORU DEKRETUA, 2012ko apirilaren 24koa (BAO Zk. 81/2012)Bizkaiko Foru Aldundiaren 89/2012 FORU DEKRETUA, 2012ko apirilaren 24koa, zeinaren bidez diru-laguntza batzuetarako oinarri arautzaileak onartzen baitira; dirulaguntzok bereziki dira langabezian eta bazterkeria-arriskuan dauden pertsonen artean autoenplegua eta enpresak sortzea sustatzeko.\n Aipatutako aholkularitzaren bidez sortutako enpresa txikiak merkaturatzeko fasean laguntza ematea, baldin eta honako betekizun hauek betetzen badituzte: sozietatearen egoitza eta zerga-egoitza Bizkaian izatea eta, gehienez, 10 langileko plantilla izatea.\tNORI ZUZENDUA\n Bizkaiko Lurralde Historikoko udal izaerako enplegu eta tokiko garapenerako zentroak, edo erakunde autonomiadunak, enpresa publikoak edo haien mendeko edo haiekin lotutako bestelako erakundeak.  Sozietatearen eta zerga-egoitza Bizkaiko Lurralde Historikoan duten irabazteko asmorik gabeko fundazioak, elkarteak eta bestelako erakundeak. Lantokia ere lurralde horretan eduki behar dute.\nOnuradunen betebeharrak hemen kontsultatu Dirulaguntzok bereziki dira langabezian eta bazterkeria-arriskuan dauden pertsonen artean autoenplegua eta enpresak sortzea sustatzeko. Bizkaia 2012\nErakunde onuradunek gutxienez ere hiru urteko esperientzia egiaztatu behar dute enpresa-kudeaketako aholkularitzaren arloan. Horretarako, erakundeek euren esperientziaren memoria aurkeztu behar dute; bertan, egin dituzten jardueren berri eman behar dute. PRESTAZIOA\nErakunde eskatzaile bakoitzeko eta diru-laguntza jaso dezaketen aurkeztutako ekintzen multzo bakoitzeko, gehieneko dirulaguntza 100.000 euro izango da.\n1. Laguntza hauek eskuratu nahi dituztenek Ekonomia Sustatzeko Sailaren Erakundeen Erregistroan inskribatu beharko dira aurretik. Erregistro hori apirilaren 1eko 61/2010 Foru Dekretuaren bidez arautu da. Horrez gainera, bertan zehazten diren agiriak aurkeztu beharko dituzte Izen-emate hori bulego birtualean egin behar da, diru-laguntza bera eskatu aurretik. Erregistro horren barruko datuetan edo eskabidean egiaztatutakoetan aldaketaren bat eginez gero, Ekonomia Sustatzeko Sailari jakinarazi behar zaio. 2. Horrez gain, eskabidea aurkeztu beharko dute, dirulaguntza eskatzen duen erakundearen ordezkariak behar bezala beteta, nahitaezko agiri hauekin batera: � Hartzekodun-fitxa: Fitxan adierazitako kontu-zenbakiak eskabide orrian jarritako bera izan behar du. � Erakunde eskatzailearen aholkularitza izan duten eta 2011ko urtarrilaren 1aren eta 2011ko abenduaren 31ren artean sortutako enpresen zerrenda. Ekonomi jardueretan alta emanda egon behar dute enpresok. Horretarako, enpresaren egoitza eta IFZ zehaztu beharko dira eta Bizkaiko Foru Aldundiko Ogasun eta Finantza Sailaren 036 ereduaren ��Jardueraren hasiera, aldaketa edo amaierako zentsu aitorpena �� kopia bat aurkeztu behar da. 70/2011 Foru Dekretuaren babesean diru-laguntza eskatu duten enpresek ez dute aurkeztu beharko 036 dokumentu hori. Kasu honetan, aurkeztutako dirulaguntza eskabideari bere momentuan emandako administrazioespedientearen zenbakia zehaztu beharko da, besterik ez. � Erakunde eskatzailearen aholkularitza izan duten eta 2011ko urtarrilaren 1aren eta 2011ko abenduaren 31ren artean sortutako enpresetako pertsona sustatzaileen kasuan, ziurtagiri pertsonalizatua eta eguneratua aurkeztu behar da, Bizkaiko Foru Aldundiak, Gizarte Ekintza Sailak edo beste edozein organo eskudunek emandakoa, non egiaztatzen den proiektuan parte hartzen duten guztiak deialdiaren oinarri arautzaileak ezartzen dituen dekretuko 8. Artikuluan deskribatzen diren taldeetako batekoak direla.


Betaurreko moreak hezkidetza-gida berria ezagutzen duzu? — Gaztezulo\nBetaurreko moreak hezkidetza-gida berria ezagutzen duzu?\nBetaurreko moreak hezkidetza-gida berria ezagutzen duzu? Betaurreko moreak: Gipuzkoako haur eta nerabeentzako zerbitzuetan garatzeko hezkidetza-gida aurkeztu berri dute. Gaztematika sistema osatzen duten eragile desberdinek, Arremanitz kooperatibarekin elkarlanean osatu dute gida. https://www.gaztezulo.eus/albisteak/betaurreko-moreak-hezkidetza-gida-ezagutzen-duzu https://www.gaztezulo.eus/albisteak/betaurreko-moreak-hezkidetza-gida-ezagutzen-duzu/@@download/image/BETAURREKO-MOREAK.jpg\nBetaurreko moreak: Gipuzkoako haur eta nerabeentzako zerbitzuetan garatzeko hezkidetza-gida aurkeztu berri dute. Gaztematika sistema osatzen duten eragile desberdinek, Arremanitz kooperatibarekin elkarlanean osatu dute gida.\nGida atal desberdinetan banatua dago, ezagutza teorikoak eta praktikoak uztartuz: hala nola, hezkidetzari buruzko argibideak, hezitzaileei zuzenduriko irizpideak, ebaluazio-sistemak diseinatzeko azalpenak edo ekintza desberdinak aurrera eramaten laguntzeko eranskinak aurki daitezke bertan.\nEgileak, Joseba Gabilondo Markes eta GAZTEZULOko kolaboratzaile den Ibai Fresnedo izan dira. Argitaratzaileak aldiz, Gaztematika. Gipuzkoako Haur, Nerabe eta Gazteen Sustapenerako Sistema.\nKontsulta ezazu gida\n'Euskariana' liburutegi digitala jarri du martxan Eusko Jaurlaritzak\nXatiro - 'Zuen ikara'\n'Noiz utziko dio euria egiteari' film laburra estreinatuko dute Durangoko Azokan\nMusika emanaldiak egunotan Lapurdin


Gaur eman da demokraziaren historian izan den eskubide sozialen murrizketarik handiena | LAB SINDIKATUA\nEkintza Soziala Politika soziala Gaur eman da demokraziaren historian izan den eskubide sozialen murrizketarik handiena\nGaur eman da demokraziaren historian izan den eskubide sozialen murrizketarik handiena\nEusko Jaurlaritzak Diru-sarrerak Bermatzeko Errentan (DSBE) burutzen ari den murrizketen aurkako hiru gose grebalariek hemeretzigarren eguna bete dute gaur gose greban. Hemeretzi egun ezer jan gabe eman ondoren, protesta eta aldarrikapen erradikal hau amaitutzat eman dute, bide berri bati ekiteko. Aldarrikapen-fronte bat sortzea izango da helburua orain, DSBEren legearen erreformaren aurrean.\nGaur, Eusko Legebiltzarrean, aurrekontuen onarpenarekin, demokrazioaren historian eman den eskubide sozialen murrizketarik handiena eman da; DSBE eta EPOn, hain zuzen ere.\nEAJ eta PSEren aldeko botoekin, eta PPren abstentzioarekin, 2017rako EAEko aurrekontuak onartzen ari dira. Alde batetik, 2012tik ezarri duten %7ko murrizketa DSBEren zenbatekoan, eta aurrekontuek 2017 honetarako mantentzen dutena; aurrekoari Eusko Legebiltzarraren ezezkoa, legez onartu beharko luketen Lanbidearteko Gutxieneko Soldataren %8ko igoerarekiko. Hau da, DSBEren zenbatekoa 726, 47 eurotatik 634,96 eurotara jaitsiko dute, 90 euro gutxiago hilabetea amaitzeko gorriak pairatzen dituzten ekonomientzat.\nAurrekontu hauekin EAJ, PSE eta PPk aberatsak defendatzea erabaki dute, AHT irrikatzen dutenak, Madrilera negozioak egitera joaten diren horiek defendatzea erabaki dute; eta bost axola zaie bizirauteko DSBEren beharra duten horiek. Gaur, Legebiltzarrean, ostiko galanta eman diete EAEn pobreziaren atarian diren 194.000 pertsonei.\nGaur ia 5.000 sinadura erregistratu digugu Legebiltzarrean eta pobretuenen hitza legebiltzarrera hel dadin ozen ohikatu dugu “Ez ditugula murrizketak irensten” osoko bilkuran zehar.\nBaina gaur, aurrekontuen onarpenarekin eta gose grebaren amaierarekin, eskubide sozialen alde eta murrizketen aurkako borroka luzearen etapa bati baino ez zaio amaiera eman. Borroka honek, eskubide hauek arautzen dituen lege honen erreformarekin gertaera garrantzitsu berri bat izango du. Legegintza-prozesu honetan eskubide baten etorkizuna dugu jokoan. Ez ahaztu eskubide hau mobilizazioari esker irabazi genuela: Herri Ekimen Legegilea, greba orokorra, hamaika manifestaldi…\nEsparru sozial, sindikal, pentsionistak eta hirugarren sektoreko erakunde guztiok bat egiten dugu diogunean murrizketen aurrez aurre izango gaituztela eta DSBEren legearen erreforman tinko jardungo dugula gobernua eta parlamentu-taldeak presionatzen honela, eskubideak hobetu eta murrizketak bertan behera utziz.\nProzesu honetan izan garen erakunde guztiok konprometituta gaude maiatzean ekingo diote lege erreforma honetatik azken bederatzi urteotan inposatutako murrizketak ken ditzaten, DsBEtara heltzeko baldintzak samurtu ditzaten eta honela pobreziaren amaieraren helburua lortu, legea benetan bete dadila eta sistema milaka familia sistematik bota ez ditzan. Hau da, gure jendea, langabetuak, miseriazko pentsioak kobratzen dituzten pentsionistak, kontratu prekariroak dituzten pertsonak defendatzeko.\nGobernuak gogoan har dezala. Murrizketengatik triste gaude, baina oso pozik azken hilabeteotan murrizketen aurka egin dugun borrokarengatik eta 19 eguneko gose greba honen ostean gehiago eta indartsuago garelako, eta hobeto gaudelako antolatuta. Maiatzeko lege erreformaren aurrean, berriro ahaleginduko gara gure indar guztiekin, ohi bezala, eskubide sozialen alde eta murrizketen aurka.


[BIDEOA] Zatoz Komentuko proiektua ezagutzera — Zumaia\n[BIDEOA] Zatoz Komentuko proiektua ezagutzera\nMusika, dantza eta antzerki munduaren kultur topagunea bihurtuko da Zumaiako Mojaxarren Komentua eta, horretarako, eraikina eraberrituko du Udalak. Egitasmoaren eta eraberritzearen inguruko xehetasunak azaltzeko bideo bat prestatu du, eta abenduaren 9tik 19ra bitartean erakusketa izango da Komentuko kaperan.\nDuela hilabete batzuk Kultur Topagunea ezaugarritzeko hainbat saio egin zituen Udalak herriko eragile eta kultur munduko norbanakoekin. Horrekin batera, Komentua eraberritzeko proiektua lantzen aritu da Udala.\nZumaiako Udalaren egoera ekonomikoa aztertuta, eta zenbait dirulaguntza eskatzeko asmoarekin, Zumaiako Udalak 2022rako aurrekontuetan Komentuaren eraberritze obrak abiatzeko beharrezko diru partida txertatzea onartu du. Ondobidean, 2022an zehar Komentuaren eraberritze obrak hasita egotea aurreikusten du Udalak.\nIzapide horiek eginda, Komentua Kultur Topagunearen egitasmoa eta eraikinaren eraberritze proiektua zumaiar guztiei ezagutarazteko hainbat ekitaldi izango dira datozen asteotan. Proiektuaren xehetasunak azaltzeko, bideo batean bildu dituzte Komentuaren egitasmoa sustatu eta diseinuan parte hartu duten hainbat herritarren adierazpenak: Marina Bidasoro kultur zinegotzia, Miriam Romatet kultur teknikaria, Mila Bakedano Astindu dantza elkarteko kidea, Sofia Oria Musika Eskolako zuzendaria, Aitor Zubia Zetabi estudioko arkitektoa eta Esti Curiel aktorea dira azalpenak eman dituztenak.\nGainera, abenduaren 9tik 19ra bitartean erakusketa izango da Komentuko kaperan. Bertan, Komentua eraberritzeko proiektuaren planoak eta xehetasunak ikusteko aukera izango dute herritarrek.\nAbenduaren 9an bertan (osteguna) aurkezpen ekitaldia izango da: proiektua egin duen arkitekto estudioko kideek 3D planoekin azalpenak emango dituzte, eta Kultur Topagunearen egitasmoaren inguruko xehetasunak azalduko dituzte. Abenduaren 11n (larunbata) bisita gidatua izango da -bisita gidatuan parte hartu nahi dutenen e-maila bidali beharko dute kulturetxea@zumaia.eus helbidera-.\nEskura udal aldizkariaren laugarren alea webgunean ere irakurgai 2022/01/18\n2022a eskaintza berriarekin hasi du Zumaiako Emakumeon* Etxeak 2022/01/17\nUdalaren esker ona Gabonetako ekitaldietan lagundu duten herritar guztiei 2022/01/11\nMemoria lantzeko tailerrean izena emateko epea zabalik 2022/01/03\nInteres publiko goreneko proiektuen erregulazio berriari buruzko mozioa onartu du Zumaiako Udaleko osoko bilkurak 2021/11/29


Maider Eizmendi - Jazarpena zientzian\n«Nature» aldizkariak egindako inkesta baten ondorioek diote pandemiaren inguruan mintzatu ziren ikertzaileen %60k jazarpena jasan zutela sareetan eta seitik ia batek, heriotza-mehatxuak ere bai.\nZientzia aipatu eta aurpegia zimurtu zaigu behin baino gehiagotan, urrun sentitu dugulako eta urrun egon delako; ez zientzia bera, egunerokoan eta haren ulerkeran presente dagoelako, baina bai hartan aritzen direnen hitza. Pandemiaren testuinguruan eta ulertzen ez genuen errealitate bat konprenitzeko beharrak bultzatuta, diziplina eta gai desberdinetan adituak diren pertsonen azalpenak entzun ditugu, bai ohiko komunikabideen bidez, bai zuzenean blogen eta sare sozialen bitartez zabaldu diren mezuak irakurri eta ikusita. Azken urteetan, izan ere, ezagutza berriaren sorkuntzan ari diren profesionalak jabetu dira euren bulego eta laborategietatik kanpo ere egin behar dutela lan eta, kideei bideratutako artikulu akademikoez gain, gizarteari jakintza berria modu ulerterrazean iritsarazteko premia gero eta agerikoagoa da, behintzat profesional batzuentzat.\nHaientzat teknologia berriek sekulako aukerak eskaini dituzte, plaza paregabea, blogen eta sare sozialen bitartez mezuak zuzenean helaraz ditzaketelako modu arin eta gertukoan nahi izanez gero. Alta, abantailak desabantaila ere bilaka daitezke, antza. "Nature" aldizkariak egindako inkesta baten ondorioek diote pandemiaren inguruan mintzatu ziren ikertzaileen %60k jazarpena jasan zutela sareetan eta seitik ia batek, heriotza-mehatxuak ere bai. Datu hauek ikusita, aldizkari honek arrisku bat nabarmendu du, apurka euren lanaren berri ematen hasiak ziren profesionalek atzera egitea, alegia. Arriskua nabarmenagoa da emakumeen eta zientzia eremuan gutxiengo direnen artean; izan ere, beste ikerketa batzuek agerian jarri dutenez, esaterako emakumeek oro har jazarpena jasotzeko arrisku handiagoa dute, baita zientzia eta akademian ere eta, gainera, euren kideen aldetik jasotzen duten sostengua murritzagoa izan ohi da. Honek, noski, luzaroan ezkutuan egon diren eta apurka hitza hartzen joan diren emakumezko ikertzaileak isilaraz ditzake. Latza, kontuan hartzen bada euren hitza eta jakintza ezinbesteko baliabidea dela mundua modu aberatsagoan eraiki eta ulertzeko.


Joko gutxi eta gol asko derbian - Debagoiena - Goiena.eus\nJoko gutxi eta gol asko derbian\nEneko Azkarate 2015-11-22 19:53\nHiruna berdindu dute Mondrak eta Bergarak Mojategin, markagailuan eta jokoan alternatibak izan dituen partidu zoro, lehiatu, joko gutxiko eta emozioz beterikoan; topikoak topiko, derbi orori dagokion moduan.\nNegu giroa Mojategi zelai bustian. Euria tarteka eta hotza. Hotz handia, harmailetan geldi egoteko. Eta, halere, zale dezente batu da Arrasateko futbol zelaira. Bertakoak gehienak, baina Bergaratik etorritakoak ere asko.\nDenboraldi ona egiten dabiltza bi taldeak, batez ere Arrasatekoak, sailkapenaren goi partean. Eta beste puntu bat gehitu dute gaur. Honenbestez, bi taldeetako ordezkariak gustura geratu dira amaieran, puntu bat gehituta, hiruen bila atera arren, esku hutsik amaitzeko arriskua gertu-gertu ikusi dutelako biek ala biek.\nArrasatearrei zapore mingots samarra geratu zaie, akaso, garaipena eskura izan dutelako amaieran eta etxean irabaztea beharrezko zutelako, aurreneko postuetan lehian dabiltza-eta. Baina, derbietan, edozer gerta daiteke eta gaitz erdi. Gutxienez, puntu bat. 20. punturekin sailkapenaren laugarren postuan daude, Ikasberrirekin berdinduta, eta Amaikak Bat liderra 7 puntura dute dagoeneko, Soraluzeri irabazi egin dioten-eta debarrek.\nEtxekoak sartu dira hobeto partiduan eta haiena izan da arratsaldeko sei goletako lehena. 25. minutuan etorri da eta Aizpuruak sartu du. Une horretan, halere, bergararrak nagusitzen hasiak ziren. Bergararrek protesta egin dute, epaileak zelaiaren erdian eman ez duen ustezko falta baten ostean etorri baita gola. Golaren ostean, arrasatearrena izan da jokoan nagusitasuna, baina bergararrek sartu dute berdinketaren gola, lehen zatia amaitzear zela, Etxebarriren eskutik. Banakoarekin joan dira jokalariak aldageletara…, eta zaleak tabernara, aterpe bila.\nAizpurua eta Etxabarri\nHain justu ere, Aizpurua eta Etxabarri izan dira partiduko protagonistak, bina gol egin dituzte-eta. Bigarren zatiko erdialdean etorri da bergararren bigarrena. Berriro Etxabarrik, eta berriro buruz. Ordurako Mondrak markagailuan aurreratzeko aukera bat baino gehiago izan ditu. Baina, partidu zoroan, merezi ez zuenak hartu du aurrea markagailuan: Bergara.\nGolaren ostean, Bergarak errekuperatu du jokoa eta bazirudien hark eroango zuela derbia, baina Josu Zubiak jokalari berriak zelairatu ditu eta horrek haize freskoa ekarri die etxekoei. Hala etorri da berdinketaren gola, Aizpuruak berriro ere, Bergararen defentsako huts bat aprobetxatuz. Eta, horren ostetik, hirugarrena, Gonzalezena. Zuhur, azkar, ibili da etxeko jokalari txikia.\nAmaierara eta etxekoak aurretik\nGutxi geratzen zen amaierarako eta etxeko zaleak gustura zeuden, hiru puntuak eskuan ikusten zituzten-eta. Baina, partidua ezin zitekeen amaitu bide ohikoetatik eta bukatzear zela bergararren berdinketa etorri da Ibai gazteak ezkerretik egindako erdiraketa bikaina aprobetxatuta, Javier Jorgek buruz baloia sarera bidaliz. Buruz, berriro ere. Hirurak buruz sartu dituzte mahoneroek.\nGehiagorako ez zen geratzen eta eskerrak. Auskalo, bestela, zela amaituko zen lehia...\nJoko gutxi eta gol asko. Topikoa izan ohi da derbietan. Baina, egiari zor, halakoa izan da gaurkoa Mojategin.\nGainontzeko futbol taldeen emaitzak\nFutbolean, hirugarren mailan, UDAk 0-1 irabazi du Betoñoren aurka. Ohorezko erregional mailan, Aloña Mendik bana berdindu du kanpoan Hondarribiaren aurka jokatutako partiduan. Erregional preferentean, berriz, Antzuolak 1-2 galdu du Usurbilen aurka.\nAreto futbolean, berriz, Euskal Ligako UDAk 1-2 irabazi du Oiartzunen.\nSaskibaloiari dagokionez, emakumezkoen senior mailan ezin izan dute ezer egin kanpoan Añorgaren aurka. Etxekoek 88-32ko emaitzarekin irabazi dute norgehiagoka. Gizonezkoen Soraluce BKEk ere galdu egin du etxean DKSren aurka, 51-66. Hala, denboraldi honetan oraindik ez dute partidu bakar bat ere irabazi bergararrek.\nEskubaloian, Oñatiko Izarraitz tabernak 32 eta 20 irabazi dio Eskolapiosi eta Arrasateko Ford Mugarrik 30 eta 26 Tolosari. Azkenik, Donibanek 40 eta 23 irabazi dio Bergarari.\nUbane Madera 2015 aza 21 Oñati\n32-23. Ia hamar punturen aldea aterata, pozik geratu dira Izarraitz Taberna Aloña Mendi eskubaloi taldeko kideak Escolapios taldearen kontra...\nEskoriatzako neskek 0-4 galdu dute Idiazabal Xaloaren aurka\nImanol Beloki 2015 aza 22 Eskoriatza\nEskoriatzako areto futboleko neskek ezin izan dute etxean garaipena lortu. Lehen zatian jaso dituzte lau golak, lehena hasi eta bigarren minutuan. ...


Donostia Zinemaldia :: «Estatu Batuetara ailegatzen ez diren pelikulak ikusteko aukera eman dit Zinemaldiak»\nHemen zaude: Lehen orrialdea > 60. Edizioa 2012 > Zinemaldiaren Egunkaria\t> «Estatu Batuetara ailegatzen ez diren pelikulak ikusteko aukera eman dit Zinemaldiak»\nZinemaldiaren Egunkaria » EPAIMAHAIA - SAIL OFIZIALA\n«Estatu Batuetara ailegatzen ez diren pelikulak ikusteko aukera eman dit Zinemaldiak»\nThe Lion King musikala zuzentzeagatik mundu mailan ezaguna egin zen Julie Taymor\nestatubatuarra “zoratzen” dago Zinemaldiak eman dion aukerarekin. Alde batetik, Sail Ofizialeko epaile izateak Estatu Batuetara ailegatzen ez diren filmak ikusteko aukera ematen diolako, eta bestetik, jende intesgarri asko ezagutzen ari delako. Baina bada\nbeste arrazoi bat: Donostiako janariak “txundituta” utzi duela onartzen du. “It’s absolutely\nIkusten ari den pelikula sortari buruz duen iritzia “sekretupean” gorde behar badu ere,\nespero bezain lan “aberasgarri eta ezberdinak” topatu dituela azaldu du. Eta zer bilatzen du Taymorren mailako profesional batek film batean? “Hunkitzen nauten istorioak nahi ditut, gidoi on batetik abiatutako kontakizun sendoak, adimena inspiratuko didatenak, alegia”, erantzun du.\nMusikaletan ez ezik, zinemagintzan, antzerkigintzan eta operetan urte mordoan lan egin\nizana besteen pelikulak epaitzeko “positiboa” dela iruditzen zaio. “Estilo eta genero bakoitzarengandik gauza ezberdinak ikasi ditut. Antzerkian, esaterako, beharrezkoak diren gauzak bakarrik erabiltzen direnez, soberan daudenak kanpoan uzten ikasi dut”, esan du adibide gisa.\nAmerikarrarentzat ez da zinemaldi batean epaimahai bezala aritzen den aldia, orain\ngutxi Mexikon izan baitzen zeregin horietan. “Asko atsegin dut horrelako ekimenetan parte hartzea ikusten ditudan pelikulak nire lanarentzako aberasgarriak direlako”, ziurtatu du Titus eta Frida bezalako pelikulen zuzendariak.\nEuropan egiten den zinemaz gain, Hego Amerika, Asia eta Afrikako proiektuak ezagutzeko gogoa dauka Taymorrek, New York-en bizi arren, “beste herrialdeetako pelikulak ikusteko zailtasunak” izaten dituelako gehienetan. “Estatu Batuetara pelikula mota bat bakarrik iristen da eta, ondorioz, hortik kanpo dagoena lortzea oso konplexua izaten da”, ziurtatu du.\nZinemagintzan izen ospetsua bilakatu bada ere, eta Oedipus Rex, Salomé eta The Flying Dutchman bezalako operak zuzendu baditu ere, Taymorren izena The Lion King-en egin zuen lanarengatik gogoratuko dute etorkizuneko belaunaldiek. Izan ere, berea Broadwayen diru sarrera gehien lortu duen eta ikuskizunen sailean denbora gehien iraun duen musikala da. Gainera, 1998. urtean, lan honek Musikalen Zuzendaritza Onenaren Tony Saria jasotzen zuen lehenbiziko emakumea bilakatu zuen New Yorkdarra.\n“Sinestezina izan da The Lion King-en fenomenoa, hamabost urtez hogei herrialde\nbisitatu ostean taula gainean jarraitzen duelako”, azaldu du. Besteak beste, orain Madriden dago ikusgai eta datorren hilabetean Brasilera eramango dute “haurrei eta heldu sofistikatuei” zuzendutako musikala.\nProiektua abiarazi zutenean uste ez bazuten ere, urteen poderioz, The Lion King “betikotasunerako” musikala bilakatu da. “Kulturanitza da, musika freskoa dauka eta, Asia eta Afrikan inspiratua egon arren, edozein herrialdetako publikoak bertako zerbait bezala sentitzen du”, erantsi du Sail Ofizialeko epaimahaikideak.


Nazioartean — Portuigualdad - Igualdad de Oportunidades entre mujeres y hombres de Portugalete\nHemen zaude: Hasiera → Erakundeak eta Legeak → Nazioartean\nNazio Batuen Gutuna. San Frantzisko, 1945eko ekainaren 26a.\nGiza Eskubideen Deklarazio Unibertsala, Nazio Batuen Batzar Nagusiak egina 1948ko abenduaren 10ean.\nEskubide Zibil-Politikoen Nazioarteko Ituna. Nazio Batuak. New York, 1966ko abenduaren 19a.\nEskubide Ekonomiko, Sozial eta Kulturalen Nazioarteko Ituna. Nazio Batuak. New York, 1966ko abenduaren 19a.\nEmakumearen kontrako Bazterkeria mota guztiak deusezteko Konbentzioa (CEDAW). Nazio Batuak. New York, 1979ko abenduaren 18a. Espainiak 1983ko abenduaren 16an berretsi zuen.\nRes AG 48/104 Deklarazioa, Nazio Batuena, emakumearen kontrako indarkeria deusezteari buruzkoa. Batzar Nagusiak egina Vienan, 1993ko abenduaren 20an.\nNazio Batuen mundu konferentziak, giza eskubideei buruzkoak:\nEmakumeei buruzko mundu-konferentziak. Mundu osoan jarduteko proposamenak dira eta beste hainbat nazioarteko tresnaren oinarrian dautza:\nEmakumeei buruzko I. Mundu Konferentzia. Mexiko, 1975.\nEmakumeei buruzko II. Mundu Konferentzia. Kopenhage, 1980.\nEmakumeei buruzko III. Mundu Konferentzia. Nairobi, 1985.\nEmakumeei buruzko IV. Mundu Konferentzia. Pekin, 1995eko irailak 4-15. Bertan nabarmendu zen sexu-berdintasun eta bazterkeriarik ezaren garrantzia. Pekingo Deklarazioa onartu zen eta emakumearen eskubideak bermatzeko Jardun-Plataforma, ere bai..\nNew Yorkeko konferentziak. Pekingo Jardun-Plataforma berrikusi zen eta haren garapenaren emaitzak eta oztopoak ebaluatu ziren. Nazio Batuen Batzar Nagusia, 2000ko ekainaren 10a.\n1997/44 Ebazpena, Nazio Batuen Giza Eskubideen Batzordearena (1997).


Ia denok egin izan ditugu jarduera dibertigarriak aire zabalean, besteak beste, igerilekuan edo hondartzan igeri egin, lagunekin bizikletan ibili edo lasterka egin. Triatloiak, hiru jarduera horiek ordena horretan konbinatzen dituen kirolak, prestakuntza handiko kirolariei fisikoki zein mentalki asko eskatzen dien kirolaren irudia proiektatzen du. Alabaina, beste edozein jarduera fisiko bezala, dibertitzeko edo sasoi fisiko onari eusteko praktikatu daiteke. Praktikatutako diziplinen aniztasunaren ondorioz, kirol aerobikoa da, eta guztiz oso-betetzat jotzen da. Erresistentziako modalitatea da, mesedegarria alderdi kardiobaskularrarentzat, eta, hiru diziplinetan prestatzen denez, gorputzaren giharrerian oreka handiagoa lortzea ahalbidetzen du –garapena zangoetan eta goiko partean, besoetan, bularrean eta bizkarrean–.\nTriatloia ahalegin handiena eskatzen dutenetako bat da gaur egungo kirolen artean. Bi kategoriatan banatzen da diziplina hau, bizitasunaren eta iraupenaren arabera: Super Sprint (350 metro igerian, 10 kilometro bizikletan eta 2,5 kilometro lasterka); eta Ironman (ia 4 kilometro igerian, 180 kilometro pedalei eragiten eta 42 kilometro, maratoi bat, lasterka). Horregatik, kirol jarduera hau ez dago lesioak eragiteko arriskutik libre. Daukan gogortasunaren ondorioz, beste kirol batzuk baino gutxiago praktikatzen da, baina kirol honen oso zaleak direnek egunero egiten dute lan euren denborak hobetzeko. Lehenengo triatloian, dedikazioa erabatekoa da, eta, horregatik, praktikatzen duenak, aurretik, segurtasuna izan behar du neurri eta eskaera handiko kirol ekitaldietan parte hartzeko moduan dagoen pertsona bat dela.\nTriatloiko entrenamenduaren onura nagusietako bat daukan barietate handia da. Ikerketa batzuek erakutsi dute lasterketako errutinekin hasten diren kirolariak aspertu egiten direla batzuetan. Triatloilari batentzat, praktikatu beharreko eta hobekuntza lortu beharreko hiru diziplina daude, eta, horren ondorioz, aspertzeko probabilitateak urriagoak dira. Izan ere, lasterketa bat amaitu eta gero, beste bi egin behar dira. Horregatik, indar mentala ere giltzarria da.\nAstean batez beste hamar orduz entrenatzea nahikoa izan daiteke sasoia hobetzeko eta estresa murrizteko. Zenbat eta luzaroago egin ariketak, orduan eta handiagoa da oxigeno maila odolean, giharretan eta organoetan, eta endorfina gehiago isurtzen zaio organismoari; endorfinak aldarte hobeak eragiten dituzten hormonak dira. Kirola hautatzerakoan, pertsona batzuek triatloira jotzen dute oso-beteenetako bat eta sasoi fisikoa indartzeko onenetakoa delako.\nAriketa aerobikoen metaketa bat denez, triatloiaren praktikak pisua kontrolatzen laguntzen du, kaloria asko erretzen direlako. Entrenamendu gogorrak eta eskaera handiko probak ondo osatuz gero, behintzat. Horrez gain, kirol honek metabolismoa aktibatzeko balio du, eta horrek kontsumo energetikoa handitzen du, are atseden egoeretan ere. Triatloiak lan gehiago eginarazten dio bihotzari, eta, horrenbestez, osasun kardiobaskularra zaintzen du eta gaixotasun batzuk saihesten laguntzen du, 2 motako diabetesa, artritisa eta osteoporosia, adibidez. Erresistentzia ariketak birika-edukiera hobetzen eta bihotz-barrunbea zein odol-uholdearen odol kopurua handitzen laguntzen du.\nPertsona batzuk hutsetik hasten dira triatloian, are beteranoen kategorian ere, adinik gabeko kirola baita, eta umetatik praktikatzeko modukoa. Ohikoena da triatloia egiten hasten diren pertsonak aurretik kirol hirukoitz hau osatzen duten modalitateetako bat praktikatu izana. Triatloia praktikatzeko, gomendatzen dugu azterketa mediko osoa egitea, norberaren benetako egoera fisikoa ezagutzeko, eta jarduera egoera fisiko horretara egokitzeko. Era berean, jarduera hau nahikoa atseden hartuta egitea gomendatzen da, sasoi fisikoan aurrera egin ahal izateko. Giharreria erregulartasunez landu daiteke gimnasioan, lesioak eragozteko, eta elikadurak osasungarria izan behar du, egiten diren ariketetarako egokia.


Landa eremuetako oinarrizko azpiegituren alde kontzentrazioa - Bedaio\nBedaion azken aste hauetan izan diren komunikazio arazoen harira eta landa eremuetako biztanleok, orokorrean, komunikazio konpainia handien aldetik betidanik ikusten dugun utzikeria kontuan harturik, kontzentrazio bat antolatu dugu datorren larunbatean, Otsailak 27, Tolosako Triangulo plazan eguerdiko 12:00etan. Landa eremuetako oinarrizko azpiegiturak hobetzeko eskatzea du helburu ekimen honek.\nHona hemen Bedaiotar batek, bertan bizi dugun egoerari buruz eginiko idatzia:\nADARRA JOTZEA BEDAION\nHorixe da Bedaiotarrok egin beharko duguna 2021. urtean larrialdiren bat izan eta bertan hiltzerik nahi ez badugu, hain erreza dirudien telefono bidezko laguntza eskatu ezin dugulako, adarra jo, medikuren bat behar edo norbaiti mezuren bat bidali behar badiogu…hori bai hitz jario handirik gabe, gure aiton amonak moldatzen ziren bezala, adarra joaz, garai haietan baserri batetik bestera laguntza behar bazen edo norbait hiltzen bazen jakitera emateko.\nBaina Bedaiotar ez diren guztiak lasai daitezela adarra jotzen ez badakite, gaur egun medikuak bilatu dute irtenbidea (noski, bere esku izan duten baliabide bakarra), ertzaintzara jotzea, alegia Bedaioko norbaiten heriotzaren berri eman ezinik geratzen badira Bedaion bizi den eta alargun berri gelditu den emazteari.\nBaina adarra jotzen bai ondo dakitela erakundeek eta Movistar-Telefonika konpainiak ere. Adar hau ordea, ez da gure arbasoen adarra, auzolanean elkarlanerako deirako mezua, adarra jotze hau, utzikeriarena da, adarra jotze hau, irainarena da, adarra jotze hau, komunikazio konpainia handi baten gehiegikeria da…\nEsaldi berean bi adar jotze, bata sufritzen duenarena eta bestea eragiten duenarena. A ze kontraesana!\nGizarte digitalizatu honetan bizitza bezain oinarri oinarrizkoa den heriotzaren komunikazioa ere kendu nahi digute Bedaiotarroi.\nAstebete baino gehiago egon gara Bedaion inkomunikatuta baina hau ez da oraingo kontua bakarrik. Azken bi urteetan, ohikoa da telefono gabe gelditzearena. Enpresa bakarra da linearen jabea, Movistar, eta mantenu lanak egiten ez direnez, linea lurretik, zuhaitz erorien azpian, edozein momentuan hariak etenda…..inkomunikatuta eta inor gure arazoaren konponbidea bere gain hartzeko asmorik gabe.\nMovistarrek koponbidea bilatu du. Mugikorrera deitzen dizute eta mugikorra ez baduzu hartzen, beraientzat horrek esan nahi du arazoa konpondu dela. Baina nola erantzungo dugu mugikor estaldurarik ez dagoen eremuan? Orduan beraientzat ez dago matxurarik eta berriro sartzen gera irtenbiderik gabeko gurpil zoroan…\nEgoera honen ondorioak zein diren? Urgentziaz medikuari deitzeko autoa hartu behar, baina ezin duenak autoa hartu? Adinekoen kasuan adibidez babesik gabe geratzea…gertatu da adinekoa ondoezik suertatu eta bere larrialdian, inorekin ezin zelako harremanetan jarri, errepidera laguntza eske atera beharra izatea, edo medikua jarri beharra gaixoarekin harremanetan eta ezin….baina azkeneko gertaerak gure mugak gainditu ditu. Orain arte gure artean izan dugun bizilagun baten heriotza familiari helarazteko telefonoz ezin komunikatu eta medikuak ez du beste irtenbiderik bilatu ertzainak bideratzea alargundu berri den emazteari bere senarraren heriotzaren berri emateko, eta alarguna bere saminean ezin komunikatu inorekin…Noraino iritsi behar gara? Noraino iritsi behar du gure gizartearen tolerantzia mailak? Eta ez, hau ez da urruneko egoera bat, ez dugu urrutira joan behar egoera hau gure artean gertatzen dela sinisteko, egoera hau Tolosan gertatzen da. Bedaion.


Zure smartphone-eko segurtasuna eta datuen babesa bermatzen duzu? | Azkue Fundazioaren Egunkaria\nZure smartphone-eko segurtasuna eta datuen babesa bermatzen duzu?\nSmartphone-a egoki erabiltzea eta segurtasunez jokatzea oso garrantzitsua da. Gaur egun merkaturatutako gailuek hamaika baliabide eskaintzen dizkigute eta datuak, argazki edo bideoak, dokumentuak eta abar bertan gorde edo horiek lortzeko modua ere badaukagu.\nBaina behar diren segurtasun neurriak kontutan hartu eta errespetatzen ditugu? Hausnarketa egin une batez: gakoak erabiltzen dituzu telefonoa aktibatzeko? aplikazioak deskargatzeko baimena edo gakoaren beharra babestuta daukazu telefonoaren ezarpenetan? aplikazioak deskargatzerakoan horien jatorria ziurtatzen duzu?\nGailua galtzekotan arazo larria sor daiteke eta informazioa galtzeko edo beste hirugarren batek hori lapurtzeko arriskua jasan dezakezu.\nHona hemen zaindu beharreko gutxienezko gomendio batzuk:\nGailuaren software-aren eguneraketa egin: software-aren bertsiorik berrienak instalatzen dituzunean, akatsen zuzenketak eta baliabide berriak lortzen dituzu.\nBabestu deskargatzen dituzun aplikazioen instalazioa: ezagutzen duzu horien jatorria? aplikazioa nondik datorren? Gailua babestu eta ez deskargatu edozein gauza.\nHodeiak eskaintzen dituen baliabideak aprobetxatu: egun Cloud delakoak baliabide ugari eskaintzen dizkigu gure datu eta informazio guztien kopia babestua izateko. Gailua galdu edo apurtzekotan beste kopia bat izango duzu eta ez duzu zertan berriro informazio guztia eskuz sartu behar izango; eta informazioa beti eskuragarri izango duzu. Zerbitzu ugari daude lan hau burutu dezaketenak: iCloud, DropBox, Gmail posta elektronikorako…\nKontuz WiFi zabaletara konektatzen zarenean. Baliteke WiFi seinale hori oso segurua ez izatea eta gure gailu eta internet artean informazioa pasatzen denean hirugarren batek hori lortzeko aukera izatea.\nPasahitzak: pasahitz seguruak erabiltzen dituzu? Zure datuen babesa bermatzeko pasahitz seguruak erabiltzea ezinbestekoa da.\nNola sortu gako seguru bat? letra larriak, minuskulak, zenbakiak eta sinboloak nahastea da gomendagarriena. Badaude ere gakoak sortzeko balio duten aplikazioak, adibidez: Password.es, IObit Random Password Generator, Password Generator.\nEta beste gomendio bat: pasahitzak inoiz ez partekatzea posta elektroniko edo WhatsApp bidez.\nGailuaren blokeoko pantailan gako bat ezarri ere. Horrela, norbaitek zure smartphone-a hartzerakoan pasahitza sartu beharko du eta ez du datuetara askatasun osoz jotzeko aukerarik izango.\nGailuko datuak urrutiko eran ezabatzeko aplikazioren bat izatea, babestuta egoteko. Horrela, smartphone-a galdu edo lapurtua izatekotan, horren datuak ezabatzeko aukera izatea.\nSmartphone-aren kokapen bilagailua instalatuta izatea. Egun gailu gehienek honelako aplikazioren bat daukate, Apple etxekoak adibidez. Honen bidez, gauliaren urrutiko lokalizazioa egin daiteke eta non dagoen jakin, kokapen geografiko zehatzeko datuak eskaintzen dituela. Batzuetan, aplikazio horren bitartez posible da ere mezua bidaltzea edo gailura deia egitea.\nAseguru bat lotzea: posible da ere behar ez bezalako erabilpenetatik edo lapurketatik babesten duen asegurua lotzea.\nHauek gomendio batzuk. Hemendik aurrera zure smartphone-a babesteko lana zurea da…\ngailua gomendioak mugikorra sakelako telefonoa segurtasuna smartphone\nAndroid euskara itzultzen lagunduko duzu?


Bolada onean jarraitzen dute liderrek lehen faseko amaieran - Euskal Saskibaloi Federazioa\nAlbisteak / Nabariak / Bolada onean jarraitzen dute liderrek lehen faseko amaieran\nBolada onean jarraitzen dute liderrek lehen faseko amaieran\nDenboraldiko lehen zatia bukatu da. Eta lehen faseko amaieran, liderrek handiagotu zituzten bere bolada onak: 10 garaipen jarraian Ordizia KE-rentzat eta 14-0eko balantzea Fundación 5+11rentzat. Otsailaren 1ean hasiko da bigarren fasea.\nBakarrik Grupo Zaher ISB-ak lortu zuen etxetik kanpoko garaipena lehen faseko amaieran. Azpeitiarrek CB Santurtzi SK-ari irabazi zioten 68-78ko emaitzarekin, lehen zati bikaina jokatu eta gero (29-42).\nPorrotik jaso gabe bukatu du lehen fasea Fundación 5+11k: 105-43 liderrarentzat Centro Estudios Mikeldi USK-ren kontran. Eta garaipen erraza ere bai Fundación Bilbao Basket-entzat, Easo Mendaurren aurka (106-69).\nEta Aretxabaletan, A2 multzoan berriro ikusiko dugun neurketa batean, Mondragon Unibertsitateak Redline Mekanika TAKE gainditu zuen (65-57).\nOso emaitza parekatuak larunbat goizean. Aldecoa-Otaloraren bi libreek, 2 minuturen faltan, garaipena eman zioten Tabirako Baqueri, Movilteck ISB-ren kantxan (51-52).\nMalosten, derbian, Lointek Gernikak Euskoart Ibaizabal gainditu zuen 4 puntugatik (58-54). Muguiraren partida handia etxeko taldearentzat: 27 puntu, haietako 6 azken lau minututan garaipena eskuratzeko.\nMajori, Ordizia KE liderrak 10. garaipen jarraian lortu zuen, Mondragon Unibertsitatea Ointxe Araskiri irabazita (54-46).\nEta jardunaldiko eta lehen faseko amaieran, Easo AECC-rek argi eta garbi irabazi zion Loiola Indautxuri.\n18/01/2020 M.Unibertsitatea Ointxe Vs Redline Mekanika Take (L.V Cad.Masc)\n22 urtarrila, 2020|Kadete Euskal Liga, Kadete Mutilak, Kadete Neskak, Nabariak|\nADIERAZPEN OFIZIALA: Lehiaketa guztiak atzeratzea erabaki du ESF-ak\nTabirako Baqué-ren 17 hiruko hirugarrena jarraian lortzeko\n‘Basket Gara – Somos Basket’ estreinaldia, gure Youtube kanalean\nKirol Seguruaren estaldurari buruzko informazioa\nArtxiboak Hautatu hilabetea 2020(e)ko martxoa (25) 2020(e)ko otsaila (32) 2020(e)ko urtarrila (40) 2019(e)ko abendua (24) 2019(e)ko azaroa (27) 2019(e)ko urria (32) 2019(e)ko iraila (28)\n15 ordu ago


Zer egin grooming edota sexting kasuak ekiditeko? | Informazio teknologien adimentsuaren erabilera\n← Zer egin internetekiko mendekotasuna ekiditeko?\nDidaknet finalista izan da Buber Sarietan →\nZer egin grooming edota sexting kasuak ekiditeko?\nPosted on azaroa 30, 2012\tby didakneteuskaraz\nInternet bidez egiten diren sexu-jazarpenak ekiditeko gurasook hartu beharreko neurriak. Heldu bat, sexu-jazarpena egiteko asmoz, beste norbait (normalean adin txikiko bat) seduzitzen saiatzen denean erabiltzen da grooming hitza. Sarritan prozesu hau internet bidez gertatzen da, eta helduak gaztetxotzat aurkezten du bere burua sarean. Ondoren, nerabeak liluratzen saiatzen da, sexu-jarrera konprometituan agertzen diren irudi edo bideoak eskuratu arte. Eta azkenik, xantaia egiten die eurekin hitzordu bat lortu eta sexu erasoa egiteko asmoz.\nGaur egun, gazte batzuen artean zabalduta dagoen sexting-a erabili dezake: eduki erotiko edo pornografikoa duten irudiak hedabide digitalen bidez zabaltzeari esaten zaio horrela. Ez dira jabetzen norberaren argazkiak zabaltzeak ondorio txarrak ekarri ditzakeela.\nMota honetako materiala oso azkar zabaltzen da gaur egun sarearen bidez. Baina internetek ere badu bere alde positiboa: mugimendu bakoitza erregistratuta gelditzen dela eta errazagoa dela gaizkileak harrapatzea.\nZer egin dezakegu gurasook horrelako kasuak ekiditeko? Garrantzitsuena haurrak eta nerabeak kontzientziatzea da. Interneten seguru ibiltzeak eta klik bakoitzak daukan garrantziaz ohartarazi behar ditugu. Ezagutzen ez dituzten pertsonak ez dituztela laguntzat hartu behar gogorarazi behar diegu eta irudiak zabaltzeak dakartzan ondorioei buruz hitz egin behar diegu; izan ere, internetera igo edota hirugarren batzuei bidaltzen badizkiegu, irudi horien gaineko kontrola galdu baitezakegu.\nPost hau ikastaroak, sare sozialak atalean eta grooming, sexting laburpen hitzekin publikatua izan da. Gogokoetara gehitzeko lotura iraunkorra.


Arrantzaren etorkizuna | Ekonomia | Naiz\nMilaka urteko historia du arrantzak Euskal Herrian. Gure lurraldearen zati handi bat, kostaldea, itsasoari begira bizi izan da, arrantzak eman baitio bizia. Zein da bere garrantzia eta egoera gaur egun, sektore ekonomiko gisa? Bada, argi-iluna. Batetik, berrindartuta dago, errekonbertsio teknologikoa egin eta gero, baina bestetik dibertsifikazio beharra dauka, arrain harrapaketa eta salmenta hutsetik harago joanez.\nGotzon ARANBURU|DONOSTIA|2013/01/29 11:10 Eguneratua:\nDonostiako ontziek beste portu batzuetara joan behar dute kofradia itxi zutenetik. (Gotzon ARANBURU)\nHegoaldean, Ondarroa, Getaria, Hondarribia, Bermeo eta Pasaian deskargatzen da arrainaren %95. Lapurdin, Donibane Lohizune eta Zibururen artean 4.500 tona harrapatu zituzten 2011n eta iaz gora egin zuen kopuruak.\nOntzi kopuruari dagokionez, datu hobeak dira Lapurdikoak Bizkai eta Gipuzkoakoak baino. Ziburun beherako joera eten dute eta hamar ontzi gehiago ari dira lanean iaztik.\nGaur egun 3.500 pertsona inguru ari dira lanean arrantza-ontzietan Euskal Herri osoan, iparraldean eta hegoaldean, Gaindegiak emandako datuen arabera. Hegoaldeari dagokionez, zuzenean arrantzan ari direnak 2.500 pertsona inguru dira, eta 7.000 eta 10.000 artean lurrean lanean ari direnak, haiek harrapatutako arrainak deskargatzen eta lonjetan saltzen, sareak konpontzen, mantenimendu lanetan, portuko zerbitzuak eskaintzen, ikuskaritzan, kontserba fabriketan… Iparraldean, mila inguru dira arrantzaleak, baina hirutik bat bakarrik dira bertakoak. Etorkizun hurbilean patroiak, mekanikoak eta bestelako tituludunak beharko direla diote sektoreko eragileek Hegoaldean, eta gazteak ikasketa horiek egitera animatzen dituzte.\nPortuen garrantziari dagokionez, Ondarroa da Hegoaldeko nagusia, bertan deskargatzen den arrain kopuruari dagokionez. Getaria, Hondarribia, Bermeo eta Pasaia datoz ondoren; aipatu bost horien artean Hegoaldeko deskargen %95 hartzen dute. Beste %5a Lekeitiok, Donostiak, Mutrikuk, Santurtzik, Elantxobek eta Mundakak aportatzen dute. Baxura ontziak alturakoak baino askoz gehiago dira, %80-%20 proportzioan. Guztien artean, urtero 70.000 tona inguru arrain harrapatzen dituzte. Lapurdin, Donibane Lohizune eta Zibururen artean 4.500 tona harrapatu zituzten 2011n, eta iaz gora egin zuen zenbaki horrek, zehaztu gabeko kopuruan.\nOrokorrean, garbi dago arrantza sektoreak behera egin duela Euskal Herrian azken mende laurdenean. Berez lan gogorra da itsasokoa eta ekonomia ondo joan den urteetan arrantzale izandako askok nahiago izan dute lehorrean lan egin, Kantauri itsasoko biomasa agortzen joan da, harrapaketa-kuotak ezarri zituen Europak, ontziak zahartzen joan ziren… faktore asko izan dira beherakada horren atzean. Baina azken garai hauetan horietako faktore batzuek onera egin dute: ontzidiaren birmoldaketak untzi berri modernoak ekarri ditu gure portuetara, eta itsasoko biomasa errekuperatu egin da neurri handi batean.\nBaikortasunerako datuak badaude. Bost urteko etenaldiaren ondorioz, Bizkaiko Golkoko antxoa biomasa 70.000 tonakoa dela kalkulatu du Azti-Tecnaliak, eta horrek esan nahi du 20.000 tona arrantza daitezkeela. Joan den antxoa arranzu-aldia ona izan dela onartzen dute eragile guztiek, nahiz eta arrantzaleak ez diren gustura gelditu egin duen prezioekin. Hegaluzeari dagokionez ere, azkeneko bost urteko arrantzu-aldirik onena izan da. Ontzi kopuruari begira, datu hobeak dira Lapurdikoak Bizkaia eta Gipuzkoakoak baino. Ziburun, esaterako, beherako joera eten dute eta hamar ontzi gehiago ari dira lanean iaztik.\nGipuzkoako Arrantzaleen Kofradien Elkarteko idazkari nagusi den Miren Garmendiak ere ikusten ditu baikortasunerako zantzuak. «Flota berritua eta ahalmen handikoa daukagu, arrantzale oso onak, eta hauek erabiltzen dituzten tresnak sostenigarriak dira, espezieak arriskuan ez jartzeko modukoak. Betiere baxurako flotaz ari naiz. Kezkatzeko arrazoia kuoten banaketan daukagu, kuota horiek ezartzeko orduan guk proposatzen ditugun irizpideak ez baitira kontuan hartzen. Eta armadoreentzat ezinbestekoa da jakitea zer eta zenbat harrapatzerik izango duten datozen urteotan».\nGipuzkoako kasuan, Donostiako portuan sortutako arazoak hedabideetara ekarri du arrantzaren egoera. Jakina denez, bertako kofradiak ateak itxi behar izan ditu, arrantza-ontzien beherakadagatik eta porturako egitasmo berria ez delako gorpuztu. Baina duela hamar urte egindako berriztapenaren ondoren ontzien kopurua egonkortu egin dela Gipuzkoan esan daiteke, nahiz eta urtero uzten dion lanari batek edo bestek.\nArrantzaren kultura ezagutarazi\nEtorkizunari begira, ordea, hobekuntzak egin beharra argi ikusten dute arrantza alorreko eragileek. Portuetako azpiegiturak hobetu, merkaturatzean aurrerapausuak eman eta dibertsifikazioaren aldeko apustua egin, horiek dira helburuak. Arrantza ezin da izan soilik arrainak harrapatzea eta saltzea, portuak ezin dira izan deskargarako tokiak bakarrik. Arrantza kultura oso bat da, herri baten ezaugarria, eta udan Euskal Herriko portuak betetzen dituzten turista eta bertako bisitari guztiei kultura hau ezagutaraztea da helburuetako bat. Ezagutu dezatela nola egiten den arrantzan, zer arrantzatzen den, dasta ditzatela arrain harrapatu berriak portuan bertan, erosteko aukera ere izan dezatela...\nArrantza ondarea ere bada. Galdu den lekuetan, arrantza portuak kirol portu soilak bihurtu diren Europako zenbait tokitan, galdutako ondare hori berreskuratu nahian ari dira orain. Baina zaila da hildako portua berpiztea; ez da nahikoa ontzi pare bat kaiari lotuta edukitzea, museo gisa. Euskal Herrian oraindik bizirik daude portu txiki asko, eta horiek erabiltzen dituzten arrantzaleek diru sarrera duinak izan ditzaten ezinbestekoa da portuetako azpiegiturak birpentsatzea, berreraikitzea, moldatzea, balorean jartzea azken batean, zerbitzu berriak eskaini diezazkieten urtero bisitatzen dituzten milaka bisitariei. Donostian egin nahi izan da horrelako proiektu bat, baina Lakuako Gobernuaren eskuetara iritsi eta gero ez da burutu. Gobernu berriak egitasmoa berrartzea eta garatzea espero dute kofradiek. «Jakina, hasieran inbertsioak egin beharko dira, baina sortuko litzatekeen aktibitate ekonomikoak berak amortizatuko luke inbertsioa, ez litzateke izango diru publikotik bizi den egitasmoa inondik inora ere», dio Miren Garmendiak.\nLapurdin ere ari dira bertatik bertarako salmenta indartu nahian, portuetan, arrantzaleek etekin handiagoa atera dezaten. Lehen bospasei eguneko itsasaldiak egiten zituzten ontziak askoz sarriago sartzen dira orain portuan, kalitate hobeko arraina eskaini ahal izateko bezeroei. Arrainaren transformazio industria ia zeharo desagertu da Ipar Euskal Herrian, eta hori berreskuratzeko saioak ere ari dira egiten. Garai batean baino hobeak dira iparraldeko eta hegoaldeko arrantzaleen arteko harremanak, Gipuzkoako kofradien idazkariaren esanetan, eta Europa mailako zenbait batzordetan batera ari dira lanean, baita Kantauriko beste arrantzaleak ere.\nKalitatearen aldetik ere badago egitasmorik. Mundu globalizatu honetan, alde guztietako arraina iristen da gure arraindegietara, baina beharbada bertakoaren kalitatea ez da behar bezainbeste baloratzen. Miren Garmendiaren hitzetan, «hegaluzearen Eusko Label izendapenarekin hori egin nahi dugu, bezeroari erakutsi bertan harrapatutako arraina dela, era jakin batean, eta kalitate handikoa. Ezaugarri hauek balorean jartzen jakin behar dugu, eta ez bakarrik hegaluzearen kasuan». Eusko Label bereizgarriarekin identifikatutako unitateak nabarmen igo dira 2012an, 360.760 pieza izan baitira orotara izendapen hori jaso dutenak, 2011n baino %176 gehiago.\nArrantzaren etorkizuna, dibertsifikazioa\nLeandro Azkue, Gipuzkoako Kofradien zuzendariari elkarrizketa GARAn


Ortzi Idoate: “Xilaba ongi antolatzeko denbora hartuko dugu” | Kultura | KAZETA\n2020 URR. 30 - 07:30h\nOrtzi Idoate: “Xilaba ongi antolatzeko denbora hartuko dugu”\nKonfinamendua dela eta, Bertsularien Lagunak elkarteak Xiberoa, Baxe Nafarroa eta Lapurdiko bertsulari txapelketa eten behar izan du. Ortzi Idoate sustapen arduradunak bertsularitzak berriz plaza hartuko duela segurtatu dio KAZETA.EUS atariari.\nBertsulariak publikoarekin batera txaloka Hiriburun, Xilabaren aldebiko esker ona. © Bob Edme\n“Ez dakigu noiz izanen den buelta. Epe muga jakingo bagenu data berriak finkatuko genituzke, baina hori jakin gabe ezin da aurreikusi”. Hala adierazi du 2020ko Xilabaren ardura duen Ortzi Idoatek Bertsularien Lagunak elkarteak txapelketa bertan behera uztea deliberatu ondotik.\nIzan ere, frantziar Gobernuak urriaren 30etik landa konfinamendua ezarri du eta horrek ezinezko egiten du bertsulari txapelketarekin jarraitzea. Xilaba noiz itzuliko den galdeturik, Idoatek “pazientziarekin” jokatuko dutela erran dio KAZETA.EUS atariari. “Ongi antolatzeko denbora hartuko dugu”.\nHala ere, txapelketa tresna bat dela nabarmendu nahi izan du elkarteko sustapen arduradunak. “Publiko aldetik emaitza gehien ematen du, baina bertsularitza hori baino askoz gehiago da”. Ildo horretan, Bertsularien Lagunak elkarteak bertsularitza sustatzeko eta plazara berriz jauzi egiteko bere esku dena eginen duela iragarri du, “baldintzek ahalbidetzen duten heinean”.\nTxapelketaren bilan baikorra\nXilaba eten beharrak sortzen duen “penaz” harago, antolatzaileak harro dira irailean abian jartzeko erabakia hartu izanagatik. “Aurtengo txapelketa oso ongi joan da, bai publiko aldetik, antolakuntzatik, lagunduak izan gara, bertsulari asko etorri dira, sorpresak ere izan dira horretan maila polita erakutsiz... Orain arteko txapelketarik onena izateko osagarri guziak genituen, positiboki hartu behar da”, erran du Idoatek.\nElkartearen ustez bi hilabete hauetan bertsularitza eta oro har kultura posible eta segurua zirela frogatu ahal izan da. Entzuleak hautu hori egin izana eskertu duela uste dute eta eskerrak ere eman dituzte gelak utzi dituzten herriko etxeei, laguntzaileei, bertsuzaleei, gai emaileei eta epaileei.\nXiberoa, Baxe Nafarroa eta Lapurdiko bertsulari txapelketa irailaren 19an hasi zen Hiriburun, eta beste hiru kanporaketa iragan ziren Muskildin, Ainhoan eta Larzabalen. Etapa hori gainditurik, final herenetako mementoan zegoen txapelketa. Senpere eta Sohütako saioak iragan baziren ere, Izturitzen urriaren 31n iragarria zena bertan behera gelditu da.\nHoni buruzko guztia: Koronabirusa\n«Ordu luzez bidaiatu eta itxoin... hori da ‘haur motxiladunon’ errutina»\nJoseba Sarrionandia: «Ilargiaren sekretario moduan saiatu naiz lan egiten»\nMiren Artetxe: “Bertsolaritzak baditu tresnak gazteen identitatea garatu ahal izateko”\nOier Oak ezingo du Ipar Euskal Herrian bizi\nJuan Thalamas eta Iparraldeko erran zaharrak\nBereziakPremiumGastronomiaBlog tematikoakMusika Bideoak Argazki galeriak Audioak


Ibon Antero: “Sarritan, elkarlanaz hitz egitea baino zailagoa izaten da aritzea, hor dago erronka nagusia” – Debagoiena 2030\nOinarrian elementu komun asko daude –garapen komunitarioan sakondu, eraldaketa digitala, berdea, soziala, lankidetza…–, bai eta D2030en bueltan definitu diren proiektuen portfolioan ere: lanaren etorkizunarekin lotuak dauden erronkak, iraunkortasunarekin… Bestalde, kooperatiba ez diren beste eragile publiko eta pribatu batzuekin lankidetzan aritzeko espazioa eskaintzen du D2030ek. Eskualdeko kooperatiben artean nahiz bestelako eragileekin elkarlanean aritzeak eragiteko ahalmena eta inpaktua biderkatu egiten ditu.\nAurrean ditugun erronkak ez dira makalak. Ziurgabetasuna etengabea da, ikusi besterik ez dago egoera geopolitikoa, eta horri gehitu behar dizkiogu, gainera, enpresen trantsizio beharrak: mundu mailan lehiakorrak izango diren produktu, zerbitzu eta sektore berrietara zuzentzea; industriaren deskarbonizazioa eta eredu zirkularra; pertsona bakoitzaren erantzukizun aktiboa izango duten etengabeko prestakuntza praktiko, labur eta iraunkorrak; trantsizio hauek guztiak azkartuko dituzten finantzaketa mekanismo iraunkorrak…\nDigitalizazioak, iraunkortasunak… ekarriko dituzten aldaketei aurre egiteko gertu dago Mondragon?


Lekeition jaioa (1912).\n«Erkiaga lekeitiarra, poesia baztertu gabe —zorionez— eleberriari ekin zionean, etzitzaigun nolanai asi, aizearekin burruka ari dena bezala, ongi jakiñaren gaiñean baizik. Ederki erakutsi du, izan ere, bidean topa zitzakean eragozpenak menderatzeko tresnez orniturik abiatu zela.\n»Erkiagaren izkeraz eta idaz-tankeraz esanak daude sarritan esan bear zirenak oro. Nork eztizkio aitortuko agerian daramazkien doai nabarmenak? Iztun ederra da beti, joria eta aberatsa, eta beste guztiaz gaiñetik jatorra. Jatortasun ori, noski, ain egoki darabillen jatorrizko Bizkaiko euskalkiari zor dio, izkuntza zabalago eta osoago baten oiñarri sendoa baizik ezpada ere. Ezpaitu euskalki ori estuegi mugatzen, zenbaitek oi duenez. Orrela mintzatzen delarik, zuzen ari da bere erritarrentzat, eta argi eta errazki gaiñerako euskaldunentzat» (Mitxelena Luis).\nIdazlan asko egin ditu gure olerkari ta nobelista onek. Ona emen bere idazlan batzuk:\n«Arranegi» (1959); «Araibar zalduna» (1962, gipuzkoeraz) eta «Batetik bestera» (1962). Nobelak. Argitaratu barik bere ba ditu beste nobela bi: «Neurria» eta «Aspaldiko Maigret».\n«Kanpaien atsekabez», «Euskera», 1960. Teatro-lana.\nOlerkiak aldizkarietan argitaratu ditu.\nIrakurri daigun bere lora eder bat:\nIzarrak dirdizka ziarduen ozkarbi zabalean, gogoari ziri egiten dautsan ixillezko aotsez, biozari indar eragiten dautsan itzbageko aginduz. Iparraize eme batek surrumurru egian zumardiko zugatz-ostoetan.\nLagun bi joiazan nasan zear, eta erdi illuntasun atan, ezin zeitekean nortzuk ziran ezagutu.\nArranegiko zabalaren barrenera eldu ziranean, kantoian gora egin eben, eta gero, eskumaldera. Zaldundegi-etxearen aurrez-aurre gelditu ziran, iturriaren ondoan. Ango argi its, motel eta zurbillak indar andirik ez eukan-ta, ez zan errez arpegiak ikustea. Ordurako zeatz illundu eban.\n—...eta oraintxe baiño ereti oberik...\n—Ez, gauza txarra ez baldin bada.\n—Gauza txarrik zelan esan neizu nik zuri... maite zaitudala esango baneutsu?\n—Guztia da, ba? Ala nire esan au uste al dozu egoki-eza dala?\n—Bada, leen ezpazenkian ere, orain dakizun ezkero, zer diñostazun entzun nai neuke.\n—Zer esan? Zer esatea nai dozu, ba? Erabatera eta itsumustuan erantzunik ezin emon neizuna jakin bear zenduke.\n—Baiña, ez bene-benetan, zuri orain azaldu dautsudan lez.\n—Tira, ba, orrelan izan dedilla... baiña, noian etxera, berandu dalako, kaleak guztiak ere utsik dagoz-ta.\n—Orduan biar gabaz\n—Biarko barri Jaungoikuak daki. Gabon, eta ondo lo egln! —-ots baten esanaz, arin-aringa joan zan neskatillea euren atetarantz. Ertzedegian egoan atea, apurtxu bat zabaldu eban eta an sartu zan beingo baten.\nMutillak Arranegi-kalean zear gorantz egin eban, eta kalertzeko argipetik joakeran, burutsi joian gazte bat ezagutu genduan.\nKaleetan ez ebillen ez, lagun andirik. Baiña andik geroetara bere, gabontz, mozolo ta saguzar banakaren batzuk ba ebiltzan ibilli; egorik gabeak, jakiña, ba.\nUrrun-samarretik etorren berbaotsa, itz zaparradea, gero ta urreago, gero ta ozenago, eta noizean beingo barre algara gangarrak. Ezpeleta-kalean atso bateri leiora urten eragin eutsen eta itzaldi pipertsu au eraso:\n—«Zer dakarre eurok, kankailluok alakuok! Nortzuk, eta betikoak! Itxasoko urak guztiak ez aal jakez noiz edo noiz ardau biurtuko, alakoren baten naia edanaz asetu eta ito daitezan! Bestelako bakea izango genduke auzuotan. Lotsagalduko mozkor, ordi, barrua zaragiak berak baiño bere baltzago daukazuenok! Lotsatu be, etzarie egiten-ta, lotsatu be! Zantarreriari emonda zearo, partilla usaiñik bada! Lanbasok alakuok! Eztautsue beingoan diruak sakelik erreko! Zoiaze ondarrera, edo Talara, edo kabuko tanborrera!...\nItzaldi luze, zorrotz eta garratzori arnasa baten esanda gero, draska! ertsi eban leio atetxua andra zimelak .\nErreka ertzean altza\nastotxu zaarra samauta\n—zuria goitik beeraiño—\n—aatak errekan igeri—\nai, ederra, nok leikean\nbolu aretan euskotar neska\ngarbi bat gordeta .\n «Arranegi», 47-garren orrialdean.\n «Milla euskal-olerki eder», 707-garren orrialdean.


Katalunia aintzatetsi dezaketen 90 herrialde –\nIndependentzia aldarrikapen batzuk oso praktikoak izan daitezke, eta aldi berean ez oso urrutira iritsi nazioartean. Kasu hori da, esaterako, Abjaziarena eta Hego Osetiarena. Errusiaz gaindi, inork gutxik aitortzen dituzte: Nikaragua, Venezuela, eta Nauru (Mikronesiako estatu txiki bat). Ez daukat aski jakintza abjaziarren eta hego osetiarren bizitza independentziarekin hobetu den edo ez esateko, baina gauza bat argia da: independienteak dira (burujabeak?), eta ez dute aurreko egoerara itzuli nahi, nazioarteak bizkarra emanda ere.\nKataluniak independentzia aldarrikatuz gero, ze babes jasoko luke munduan? Izan ziurtasun osoa Generalitateak eta beste entitate batzuk mila bider egin diotela galdera hori beren buruari, eta gestio asko egin dituztela, eta egiten ari direla egun hauetan, erantzuna ahalik eta baikorrena izan dadin.\nLagin eder bat nondik atera badagoela iruditu zait. Saharako Errepublika Arabiar Demokratikoa 85 herrialdek aitortzen dute munduan estatu burujabe gisa. Interes jakin batzuk izan edo ez, estatu zerrenda honetako kideek herri sahararraren autodeterminazio eskubidea onartzen dute, praktikan; eta ez Katalunia izan daitekeen potentzia ekonomiko bati, baizik eta aparteko irabazirik emango ez dion Mendebaldeko Saharari: herri erbesteratua, zanpatua eta aktibitate ekonomiko esanguratsurik gabe. Hau da, Katalunia aintzatesteak are eta interes gehiago piztu dezakeela zenbait gobernutan:\nSt. Kitts eta Nevis\nAdos, ez dago G8-ko inor, baina lurralde batzuen pisua esanguratsua da oso: Aljeria, Mexiko, edo baita BRICS blokean (Brasil-Rusia-India-China-South Africa) dagoen Hego Afrika; India berak ere onartu zuen errepublika sahararra, nahiz eta gero erretiratu zuen. Gehiago konbentzituko zuen marokoarren diplomazia lanak, eta eskaintzeko zeukatenak: merkatu zabalak, joan-etorriko ekonomia, eta batek daki zer gehiago.\nJoko handia dago hor, diplomazian, eta gordin aritu beharko dira, bai espainiarrak eta bai katalanak. Aipatutako zerrendaz gain, ahots batzuk entzun ditugu munduan zehar: Belgikaren gehiengoa flamenkoa da, eta atxikimendu handia dauka Kataluniarekin; Letoniako gobernuan ere entzun izan dira aldeko adierazpenak; Eslovenia eta Eslovakia ere aipatzen dituzte batzuek.\nBeste iturri batzuek diotenaren arabera, Israel ere alde legoke. Egia izan al daiteke? Artur Masek 1986an egin zuen lehen bidaia hara, eta Shimon Peres berak egin zion harrera. Kataluniak eta Israelek izan dituzten harremanak esanguratsuak izan omen dira historikoki, ekonomian, unibertsitateetan… Bestalde, ERC-ko Santi Vidalek ulertzera eman zuen (adierazpen horiengatik epaiketetara joan behar izan zuen beranduago) mossoak formazioa jasotzen ari zirela israeldarrengandik (ezer berririk ez, Ertzaintzak ere jaso zuen), eta zenbait enpresari juduk interes handia luketela Estatu Kataluniar batean. Ksenia Svetlova parlamentai israeldarra ikuskatzailea izan da erreferendumean. Batek daki.\nOnena porra bat egitea izango da. Bota zure proposamena, eta argudiatu zergatik. Sari banaketa Errepublika aldarrikatzen den egunean.\nKatalunia aintzatetsi dezaketen 90 herrialde Katalunia aintzatetsi dezaketen 90 herrialde\ndiplomazioa, Katalunia, Katalunia aintzatetsi dezaketen 90 herrialde, nazioartea\n4 pentsamendu “Katalunia aintzatetsi dezaketen 90 herrialde”-ri buruz\nmeredith 2017-10-10 22:47\n“Katalunia aintzatetsi dezaketen 90 herrialde”????\nEz ote luke bere burua antzatetsi beharko lehendabizi Puigdemonten Govern delakoak?\nPoztasunerako eguna ala etsipenerako arrazoia?\nmeredith 2017-10-11 12:48\nLehen uneko berotasunak sorrarazitako galderak goitibeheiti, egia da, distantziak salbatuz, agian Trotskyk Lenini buruz zioena aplika litekeela honetan: helbururako tentsioa argia eta etengabekoa zuen beti, nahiz eta oso bide bihurriez baliatzen zen zenbaitetan.\nganbaratxotik 2017-10-16 20:58\nEta Britania Handiaren posizioa Brexit-aren ingurumarian argia da?\nEta, hortik zehar bolo-bolo dabilen Espainiaren deskalabru ekonomikoa gauzatzen bada?\nmeredith 2017-10-19 13:58\nBide batez, noizko OMNIUM eta ANC bezalako erakundeak gurean?\nAlderdietatik at antolatzeko bide interesgarriak bi-biak.\nZinez eskertzekoa litzateke ahalegina.


Morala - Diario de Noticias de Navarra\njuanra madariaga 09.02.2021 | 01:13\nEgunotan Pako Aristiren lerro ba-tzuk irakurtzen ari nintzela, kontzientzia zer den galderari erantzun nahian, honako definizio perfektua topatu nuen: Kontzientzia zer da? Bada, kontzientzia da zuk bizitza ikusteko daukazun modu bat, zer den justizia eta zer ez den zeure kabuz interpreta-tzeko ahalmena.\nKontzientziaren mundu horretan aztarrika eginez bestelako fundamentuak ere topatu ditut, adibidez, moraltasunetik hurbil. Hala, kontzientzia, kanpoko edo barneko zerbait ezagutzeko gaitasuna denez, zentzu morala ere eman ahal zaio, balioen edo ongiaren eta gaizkiaren ezagutzari dagozkionak. Hortaz, kontzien-tzia, nolabait, moralaren ezagutza da; kontzientzia moralak gizakion jarreran eta jokabidean du eragina, eta horrek zenbait modutan jardutera eraman gai-tzake pertsonok, gure printzipio moraletan oinarriturik.\nJoan den astean Luis Barcenas PP alderdiaren diruzain izandakoak Alderdi Popularreko dinosauro zaharrak akusatu egin zituen, hauteskunde kanpainak irregulartasunez finantzatzeko (eta beste mila negozio ilun, kontratu publiko, eta abar) diru zikina erabili zutela esanez. Ahoa zabaldu orduko PPko ukitu ezinak izan diren hainbat demoniori izena jarri zien Barcenasek, eta hala, betiko prepotentziaz jantzirik agertu diren M punto Rajoy famatua, Francisco Alvarez Cascos, Maria Dolores de Cospedal, Angel Acebes, Federico Trillo, Javier Arenas eta Rodrigo Rato zerrenda beltzera pasatu dira automatikoki.\nBarcenasek epaiketa izango du berriz, eta bere aurrean, telefonoz besarkadak igor-tzen zizkiona, Mariano Rajoy, eta Jose Maria Aznar jesarriko dira. Azpijokoak, lapurretak, diruz beteriko sobreak, ordainketa faltsuak, diru-gehigarriak, poltsikora-tze mardulak... horiek eta beste bekatu batzuk azaldu beharko dituzte. Politikak giza ekintza aztertzen du gizartearentzat probetxuzkoa izan dadin, eta kontua da, kasu horretan probetxua eurentzat izan dela. Hortaz, sasi-politikari horiek kon-tzientziarik izango ote dute? Printzipio moralik? Errudunak izango dira, zalan-tzarik gabe, baina Estatuak morala aplikatuko ote du zigorra ezartzeko?\nAnticorrupción no recurrirá la absolución de los 34 acusados del caso Bankia .


Gaur, nagusien pilota partida - Soraluze - Plaentxia.eus\nGaur, nagusien pilota partida\nUbane Madera Zangitu 2022-05-10 12:30\nGaur, martitzena, Debarroko txapelketako pilota partida jokatuko da Araneko frontoian. Nagusiek binakako partida jokatuko dute: Aitor Atxotegik eta Manex Balerdik Bergarako bikotearen 19:45ean da hitzordua. Bihar, berriz, kadete mailako partidak izango dira.\nDomekan hasi zuten Debarroko txapelketa Soraluze Pilota Taldeko nagusiek. Elgoibartarrak izan zituen lehen arerio eta 7-22 irabazi zuten Atxotegik eta Bolinagak haien kontra.\nGaur, berriz, Bergarako bikotea izango dute aurrez aurre, 19:45ean, Araneko frontoian.\nBihar kadeteak eta barikuan, alebinak\nBestalde, bihar, Debarroko txapelketaren baitan, kadete mailako partida izango da. Soraluzeko taldeko Ibon Ibarrak eta Mikel Caramanzanak jokatuko dute Oñatiko Aloña Mendi taldeko Guridiren eta Osaren kontra. 19:00etan da hitzordua, Araneko frontoian. Kadeteek bi partida jokatu dituzte orain arte eta biak irabazi.\nEta lau t’erdiko partida kanpoan jokatuko dute Eki Amuategik eta Ibon Ibarrak.


Politika EAE-ko herritarren eguneroko bizitzan - Gaiak - Euskonews & Media\nLarraitz MENDIZABAL USABIAGA\nHemen aurkeztutakoak ikerketa horren emaitzetako batzuk dira eta hausnarketa eragiteko eta haratagoko ikerketen abiaburu izateko asmoz dakarzkigu hona. Soziometro osoa ezagutzeko interesa duenak www.euskadi.net/estudios_sociologicos helbidean aurkituko du, Prospekzio Soziologikoen kabinetearen beste ikerlan eta argitalpenekin batera.\nPolitikarekiko interesa, interes galtzea eta horretarako arrazoiak\nBatetik badirudi politikari eta alderdi politikoekiko deskonfiantza oso zabaldua dagoela, herritarrek ez dutela uste interes orokorren alde lan egiten dutenik, eta bestetik gatazkak eta egoera politiko nahasiak nekea, itxaropen falta, etsipena eta asperdura sortzen dutela herritarrengan. Horrek guztiak jendea politikatik urruntzea, edo behintzat interesik ez adieraztea ekarriko luke.\nPolitika gaien ulermena\nAzken hogei urteotan ez da gehiegi aldatu politika-gaien ulermen maila, duela hiru urte jasotako datuekin alderatuta, politika-gaiak ondo ulertzen dituztela diotenak, orain gutxixeago badira ere. 1987tik aurrera jasotako datuek joera positibo xumea agertzen zuten orain arte, bazirudien pixkanaka politika-gaiak ulertzeko gaitasuna, prestakuntza edo jarrera hobea genuela herritarrok, baina azken neurketako datuak ikusita, badirudi atzera goazela. Hurrengo neurketetan ikusi beharko da joera hori mantentzen den ala momentuko egoera politiko nahasgarriak eramaten dituen herritarrak esatera politika-gaiak ez dituztela ondo ulertzen.\nPolitikaz hitz egitea\nPolitikaz hitz egiteko askatasun falta handiena PPren jarraitzaileek eta inolako alderdirekiko begikotasunik adierazten ez dutenek (edo denekiko begikotasun bera adierazten dutenek) sentitzen dute. Aipatzekoa da, dena dela, azken urteotan bereziki alderdi abertzaleen jarraitzaileen artean gutxitu dela politikaz hitz egiteko askatasun sentimendua.\nPolitikari buruzko albisteen jarraipena\nEAEko herritarrek esandakoaren arabera, gehienek telebistaz jarraitzen dituzte albiste politikoak eta gutxiagok bai egunkarien bai irratien bidez. Dena dela, gero eta jende gutxiagok jarraitzen ditu egunero politikari buruzko berriak telebistan, irratian eta egunkarietan. Baliteke politikari buruzko albisteak gero eta gehiago beste bide batzuetatik jasotzea ere, baina asko tronpatzeko beldurrik gabe esan dezakegu, politikarekiko interes galtzearen harira, oro har, gutxiago jarraitzen direla albiste politikoak.\nEkimen politiko eta sozialetan parte hartzea\nAldiz, Europar Batasuneko herritarrekin alderatuta, EAEkoen artean gutxiagok egin diete boikota produktu jakinei eta apur bat gutxiago jarri dira harremanetan politikari edo hautetsiekin.


Egilea Erredakzioa|2019-11-25T13:33:12+02:00azaroa 25, 2019|\nZabalik da Euskaltzaleen Topaguneak antolatutako Laburbira film laburren ziklora lanak aurkezteko epea. Abenduaren 13ra bitarte izango da aukera proiektuak helarazteko.\nBada, helburu birekin jarduten dute Laburbira zirkuituaren antolakuntzan: euskarazko sortzaileen lana ezagutaraztea eta euskaraz ekoizten jarraitu dezaten aukera zabaltzea. 2020ko martxoaren 9tik apirilaren 8ra ospatuko dute, eta horretarako 2019an jasotako proposamen guztiak aztertu, eta zortzi film labur aukeratuko dituzte.\nAbenduaren 13a baino lehen\nAbenduaren 13ra bitarte jasoko dituzte proposamenak, betiere, ondorengo baldintzak betetzen badituzte: Euskarazko lanak izan behar dute, 2018 urtetik hona ekoiztutakoak, fikziozkoak eta 18 minututik beherakoak. Lana bidaltzearekin batera, parte-hartzeko online bidezko fitxategia bete beharko dute sortzaileek.


Urepele, Sara eta Larraineko auzapezak, kezkaturik pasabideak itxiko dituztelako | Euskal Herria | Naiz\n2021 URT. 14 - 07:50h\nZortzi pasabide itxiko dituzte gaur Euskal Herrian. Inguruko herrietan bizi diren herritarrek zein auzapezek kezkaz hartu dute Pirinio Atlantikoen Prefeturak muga txikiak ixteko hartu duen erabakia.\nFrantziar militarrak Sara eta Etxalar elkartzen dituen Lizarrietako pasabidean, dagoeneko itxita. (Bob EDME)\nUrepele, Sara edo Larraineko herritarrek harreman handia dute Nafarroa Garaiko auzo herriekin. Jende anitzek «muga» deituriko eremu hori egunerokoan zeharkatzen dute.\nIzan ere, 2020ko martxoan ezarri zen konfinamenduarekin gertatu bezala, oraingoan «terrorismoaren aurkako borrokaren» mesedetan muga itxiko dela iragarri du Pirinio Atlantikoetako Prefeturak.\nKazeta.eus atariko kazetaria den Iurre Bidegainekin hizketan, Sara, Urepele edo Larraineko auzapezek beraien kexak plazaratu dituzte «posta elekronikoaren bidez» ezagutu duten neurriaren aitzinean.\nXole Aire Urepeleko auzapeza biziki haserre dago, oro har herriko auzo gehienak bezala. «Herritar baten mezua jaso dut, lehen konfinamenduan bezala, ea froga agiri batekin pasatzen ahalko zen galdetu dit», azaldu du Urepeleko auzapezak.\nIzan ere, astearte arratsaldean plazaratu zuen aginduari jarraituz, Aldudeko pasabidea -baita baigorriarrek bereziki baliatzen duten Izpegikoa ere- itxi egingo dute.\nIruñera joatekoa da aste honetan Urepeleko auzapeza, baina Arnegitik soilik ahalko du «bestaldera» pasa. Horrek erran nahi du oren bat gehiago beharko duela bidaia egiteko.\nAirek agirian utzi duenez, Urepeleko herritar ainitzek usaia dute Iruñera erosketak egitera joateko, «eta handik honat badira herriko haragia erostera etortzen diren lagunak».\n«Gauetik goizera halako erabakia hartzen dute, pasabideak zenbat denboraz hetsiak izanen diren zehaztu gabe. Oso bortitza da. Azalpen bakar bat ez digute eman. Ez dugu deirik errezibitu, soilik posta elektroniko hotz bat», deitoratu du Airek.\nAuzapez gisa, baina bereziki Aldude ibarreko biztanle den heinean, pasabidea libre izatea, mugen gainean hartzen diren erabakien gainean xehetasunak aldez aurretiaz jasotzea eta ororen gainetik «herritarrak errespetatzea» eskatu du auzapezak.\nItsasontzia bi aldiz gelditua, Larraineko lepoa birritan hetsia\nPrefeturak igorritako agirian hainbat bitxikeria -edo akats borobil- badira. Hala nola urtarrilaren 14tik itxita diren pasabideen zerrendan sartu dute dagoeneko etenik dagoen Hendaia eta Hondarribia arteko itsas ibilbidea.\nCovid-19ari aurre egiteko neurrien baitan gelditu zuten bi herrien arteko joan-etorriak itsasotik egiten dituen txalupa zerbitzua. Itxiera horren gainean bigarren itxiera agindu du, oraingoan «mehatxu terrorista» aipatuz Paueko erakundeak.\nBeste hainbeste erran daiteke Larraineko lepoari buruz iragarritako neurriaren gainean. Pasabide hori ere hetsia izanen da ofizialki ostegun honetatik aurrera. Urtean zehar bost bat hilabetez hetsia izaten da igarobide hori, horrela agintzen baitu eguraldiak.\n«Nola hetsiko dute hetsia den gaina? Ez du zentzurik, kasu honetan natura izanen da mugaren kontrolatzaile», azaldu dio Ipar Euskal Herriko kazeta digitalari Jean-Dominique Iriartek.\nZuberoa ezagutu gabe eta lurralde horretatik urrun kokatzen den bulegoan hartu den zentzurik gabeko erabakia deitoratu du Larraineko auzapezak.\nSara aski isolaturik\nSarako herria aski isolaturik geratuko da ostegun honetatik aurrera. Lizarrieta eta Lizuniagako gainak itxiko dituzte baita Berruet benta ondotik pasatzen den bidea ere.\nBattitt Laborde auzapezak onartu duenez, «herriak ez du egoera hori ongi bizi». Urepeldarrak bezala, saratarrak usu joan ohi dira Bera, Zugarramurdi edo Etxalar aldera.\n«Beratar ainitz saratarrekin ezkonduak dira», oroitarazi du Labordek. Neurriak saratarren bizitza eta ohituretan «eragin zuzena izanen duela» nabarmendu du Sarako auzapezak.\nLa Mancomunidad Vasca pide soluciones y EH Bai convoca una protesta en la muga


Nutrizioaren adinak, 0-3 urte: osasunaren zimenduak | Revista - Part 4\nAmak batzuetan ez du modurik izaten haurrari bularra emateko, sortzen duen esnea ez delako egokia, egoera sozialak edo lanekoak ez diolako uzten edo, besterik gabe, bularrik ez ematea erabaki duelako; halakoetan, esne artifiziala edo formulakoa ematea egokia izaten da haurtxoaren hazkunderako. Mireia Roselló doktoreak azaltzen duen bezala (Valentziako Doctor Peset Unibertsitate Ospitaleko pediatra da, pediatriako larrialdietan espezializatua), esne moldatuak izaten dira, gehienak behi esnearekin eginak, eta gizakion esnearen osaera biokimikoa imitatzen dute. “Eta egoki betetzen dituzte haurtxoak dituen energia beharrizanak gorputzean prozesu metabolikoak gauzatu ditzaten eta garapen egokia izan dezaten; horretarako, %40-60 behar izaten dituzte karbohidratoak, %30-45 lipidoak eta %7-15 proteinak, baita bitaminak eta mineralak ere”, adierazi du.\nNola hautatu formulako esnerik onena?\nFormulako esneen artean hautatzeko orduan, amaren lehentasunak aginduko du, pediatraren aholkuak kontuan hartuta betiere, baina argi eduki behar dugu merkatuan dauden guztiek pasatu dituztela segurtasun kontrol zorrotzak, eta haurtxoak nutrizioaren aldetik dituen beharrizanei erantzuteko gai direla. Formula bat baino gehiago dago: hasierakoak edo 1 motakoak, 0 hilabetetik aurrera hartzekoak, eta baita jarraipenekoak edo 2 motakoak ere, 6. hilabetetik aurrera hartzekoak. Urtebetetik aurrera, behi esne osoa eman dakioke edo hazkunderako formulak. Haurrak 4 eta 6 hilabete artean dituenean, burdina gehiago behar izaten du eta beharrezkoa izaten da elikadura osagarria ematea, adin horretatik aurrera, izan ere, esnean bakarrik oinarritzen den dietak anemia ferropenikoa agerraraz dezake.\nBa al dago esne egokiturik?\nMerkatuan badira “esne berezi” izenekoak: nahasmendu metabolikoren bat duten haurtxoen nutrizio beharrak asetzeko prestatuta dauden prestakinak. Horiek egiteko, haurrentzat diren ohiko esneak hartzen dituzte oinarri gisa, eta behar diren moldaketak egiten dizkiete. Eta erabiltzeko garaian, pediatraren gomendioak are garrantzitsuagoak dira.\nLaktosarik gabeko esneak. Behi esnearekin eginak daude, baina laktosaren ordez beste karbohidrato bat izaten dute (adibidez, soja). Egokiak dira laktasa izeneko entziman gabeziaren bat izanez gero. Horiek erabiltzea gomendatzen da entzimaren jarduera berreskuratu artean.\nBerrahoratzearen aurkako formulak. Haur batzuei janaria maiz etortzen zaie urdailetik ahora (urdail-hesteetako errefluxua), eta horiei gomendatzen dizkiete esne horiek. Lodigarriak erabiliz egiten dituzte, esnea ez dadin igo urdailetik aho barrunbera.\nFormula hidrolizatuak. Esne horietan proteinak hidrolisi bidez zatikatuak egoten dira (molekulak destolestu egiten dira uraren ekintzarekin) zati txikiagoetan (proteina txikiagoetan eta baita aminoazidoetan ere), eta horrela errazago digeritzen eta xurgatzen dute behi esnearekiko intolerantzia duten haurrek, hesteetan xurgatzeko arazoak dituztenek edo proteina horiekiko alergia dutenek.\nArazo metabolikoetarako formulak. Entzima jakin baten funtzionamenduan akats bat dagoenean, batzuetan dietaren bidez bakarrik tratatu daiteke gaixotasun hori. Horrela, dietatik kendu egin behar izaten dira entzima akastun horren beharra duten elikagaiak. Esne horiek espezifikoak dira kasu bakoitzerako, eta medikuak zorrotz kontrolatuta erabili behar dira.\nGaraia baino lehen jaio direnentzako eta pisu gutxiko jaioberrientzako formulak. Pisu gutxirekin edo garaia baino lehen jaio direnek nutrizio baldintza jakinak eskatzen dituzte, mantenugai erreserba urria izaten baitute oso, eta funtzio digestibo eta metaboliko heldugabea. Haurraren beharrizanak aseko dituzten mantenugaiak eman behar dituzte esne horiek, funtzio horiek heldu gabe daudela kontuan hartuta.\nJoan aurreko orrira: « Bularra emateko gorputz jarrera egokia\nJoan hurrengo orrialdera Biberoiak eta harraldiak: zalantzarik ohikoenak »


12 urria, 2015 1+1, Iritzia 1425\nHitzak haizeak eramaten omen ditu, baina badira zenbait adierazpen, buruan eta bihotzean ongi hiltzatuta geratzen direnak. Azken egunotan bolo-bolo dabiltza enpresarien ardura daraman gizonezko batek esandakoak, eta nire ustez, ez dira gutxiagorako. Hautsak harrotzeko gai izan dira adierazpen hauek baina entzungor egiteko ere, gogorregiak direla iruditzen zaizkit.\nHistorian zehar belaunaldi bakoitzak bere «papera» izan duela esango nuke: batzuk lantegi zaharrak martxan mantentzeko euren eskubideen alde borrokatu behar izan zuten. Haiek egindakoa deusezten ari direla ikusita, ondorengoi dagokigu lortutakoa ahal den neurrian ez pikutara bidaltzea, eta bizitzak eta urteek esango dute datozen belaunaldiek zer egin beharko duten.\nItxura guztien arabera, atzerrira joatea izango da aukera hautatuenetako bat, babak eltzetik ateratzeko diru apur bat lortu nahi bada, edota ikasitako horrekin lotutako zerbaitetan lan egitea bada helburua. Ez dut uste hainbat urtez ikasketa batzuk aurrera ateratzen jardun ostean, inork bere etorkizuna etxeko sofan etzanda irudikatzen duenik. Ez dut uste eguna joan eta eguna etorri diru-sarrerarik gabe, zer eginik izan gabe, lana topatzen saiatu eta ezer lortu gabe inor gustura bizi litekeenik. Nini ezizenez ezagutzen diren horiek baino niniago ez ote da azaldu, zentzugabekeria galant horiek esan dituena?\nAho handiz eta beroz egindako adierazpen onartezinak dira inolaz ere. Eta ez antzeko hitzak behin baino gehiagotan entzuten ez ditugulako tabernetan edo tertulietan, baizik eta Gipuzkoako enpresen elkarte nagusiko ardura goreneko pertsonak prentsaurrean egindakoak direlako. Arduragabekeria eta arinkeria ikaragarria erakutsi du Gibelalde jaunak, baina zer esana eta zer pentsatua jarri duenik ezin zaio ukatu.\n«Lehengo garai guztiak hobeak ziren» logikapean dihardu. Oraingoa ulertu beharrean, lehen norberak egindakoaren prismatik errealitatea begiratzeak gehiegi murrizten du errealitate hori. Ez dakit nik Adegiko buru jauna zenbat gazterekin egoten den bere egun normal batean; ni dozenaka gazterekin egoten naiz egunero eta esan dezaket gazte zoragarriak ditugula: arduratsuak, langileak, ameslariak, konprometituak, argiak… alfer eta axolagabe hutsak ere baditugun bezala. Lehen ez zen horrela?\nBeste kontu bat da ekintzailetzako pausuak ez emateko dituzten frenuak nolakoak diren, funtzionario izatea edo Caf-en lan egitea aspirazio gorena duen gizarte batek nola bermatu dezakeen bere etorkizuna. Horiek kezka iturri izatea normala da, baina gazte guztiak zaku berean sartuz, egoera ez da asko aldatuko.\nZorionez nini gutxi ditugu gure artean eta ez dira hainbeste atzerrira lan bila alde egin behar izan dutenak. Espainiako komunikabideek etengabe darabilte gai hau, baina Euskal Herriko datuak beste batzuk dira. Edozein modutan, gazteentzat lan aukera sendoagoak sortzea serioski hitz egin beharreko kontuak dira. Serioski eta arduraz, Gibelalde jauna!\n« Ametsak edo AMETSAK\n«Munduan nire tokia aurkitu izan banu bezala sentitzen naiz» »


kritiken hemeroteka » Geure barnea gozatzeko nahiz purgatzeko\n« Etxean da | Atxaga, Nobel sarirako »\nAirezko emakumeak / Felipe Juaristi / Erein, 2003\nGeure barnea gozatzeko nahiz purgatzeko Mikel Asurmendi / Irunero, 2004-02\nAuschwitz-ekoaren ostean poesia ezinezkoa bihurtu zela aldarrikatu zuen Theodor W. Adorno pentsalariak. Alta bada, poesia idazten jarraitzen da. Oraindik ere, poema batek Mendebaldeko kultura salba lezakeela esan ohi da.\nFelipe Juaristi poetak Felipe Juaristi eleberrigileari lan mardul eta luzea agindu dio. Erdi Aroaz geroztiko historian zehar Europan bizitako sarraskiak fikzioan paratu dizkigu nobelagileak. Gertakari garrantzitsuenetan erreparatu, alimaleko dokumentazio lana bildu —edota buruan ote dauka Juaristik historia bera, alajainkoa?— eta pasarte esanguratsuak deskribatu dizkigu: gure Penintsulan jazarriak izan ziren sefardiak eta moriskoak haietatik hasita, Frantziako Iraultzan gaindi, Bigarren Mundu Gerran, naziek burutu zuten genozidioa aipatzeraino.\nMusika du bidaide idazleak, baita poesia ere bai. Narrazioa poetikoa burutu baitu Juaristik. Musika eta poesia geure izaera ankerretik libratzeko lagungarriak izan daitezen esperantzan. Esperantza da gizakion euskarrietako bat, baldin bizitzan sinetsi edo konfiantzan izanen badugu. Arrazoia da ordea gure bizitzaren oinarria eta euskarria.\nHistoriako gertakari errealetan oinarritua izanagatik, kontatutakoa fikzioa izanagatik, Airezko emakumeak nobelak fikziozkotik adina du errealetik. Kontatzeko narratzaile bat behar zuen idazleak eta Spinoza ipini du kontalari. Baruch, Beneditus edo Bento dira Spinozaren izena propioak. Spinoza du bidaide, gogaide eta arrazoibide Juaristik.\nNahiz jakin ere kulturak humanismorik gabe ez gaituela salbatuko —egilearen hitzak parafraseatuz—, honatx gure identitateaz arrazoitzeko liburua. Poesiaren eta biolinen airez girotua. Geure identitateaz arrazoitzeko liburua. Geurea diot, Euskal Herriaren gaindi luzatutako burusia moduko batek estalia baitago nobela.\nEz da nolanahikoa Felipe Juaristik ondutako lana. Idazle batek aldian-aldian burutu ohi duen ahalegin bakana. Balio bekigu geure barnea gozatzeko nahiz purgatzeko. Ez zara makal portatu Felipe. Bejondeizula!


Euskadik eskualdeek baso-bioekonomiarako trantsiziorako motor gisa duten eginkizuna defendatu du - Eusko Jaurlaritza - Euskadi.eus\n"Oinarri biologikoko soluzioak kontratazio publikoa: bioekonomia zirkularra babesteko jarraitu beharreko bidea?" lelopean webinarra ospatu da, kontratazio publiko berdeak garapen jasangarriari ekiteko eta merkatuak produktu eta zerbitzu jasangarriagoak hartzeko duen zeregina eztabaidatzeko. Erosketa publikoa funtsezko faktoretzat jotzen da bioekonomiarako trantsiziorako, eta, horregatik, gero eta erakunde publiko gehiagok egiten dute haren alde, ekonomia hutsetik harago doazen irizpideak baloratuz.\nEkitaldia Bioregions Facility erakundeak antolatu du Euskadirekin, Ipar Kareliarekin (Finlandia) eta Ipar Renania-Westfaliarekin (Alemania) lankidetzan, eta basoetan oinarritutako bioekonomia zirkularrarekiko ikuspegi berritzaileei buruz Bioregions Facility sustatzen ari den webirrar batzuen parte da.\nErosketa publiko berdea administrazio, organismo eta erakunde publikoek ondasunak eta zerbitzuak kontratatzeko prozesua da, eta alderdi ekonomikoak eta teknikoak nahiz ingurumenekoak baloratzen dira. Bioekonomiarako trantsiziorako funtsezko faktoretzat jotzen da, eta, horregatik, gero eta erakunde publiko gehiagok egiten dute haren alde.